Ўзбекистон ЕОИИга аъзо бўлишининг фармацевтика тармоғига таъсири - Review.uz\nЎзбекистон ЕОИИга аъзо бўлишининг фармацевтика тармоғига таъсири\nЎзбекистон ЕОИИга аъзо бўлса, мамлакатимизда ишлаб чиқарилган ва Европа Иттифоқи мамлакатларидан импорт қилинадиган дори-дармон ва фармацевтика маҳсулотларига нархларнинг пасайиши, сифатсиз дори-дармонлар улушининг камайиши сезилади. Шу билан бирга учинчи мамлакатлардан олиб кирилаётган дорилар нархларининг ошиши ҳам кузатилади.\nЎзбекистонда фармацевтика соҳаси 1993 йилдан шакллана бошлади. Ўша йили Ўзкимёфарм заводи ва Вакциналар илмий-ишлаб чиқариш бирлашмасини ўз ичига олган "Ўзфармсаноат" давлат концерни ташкил этилди.\nҲозирги кунда маҳаллий дори-дармон ишлаб чиқаришни кўпайтириш бўйича узоқ муддатли стратегия мавжуд бўлиб, давлат энг зарур дори препаратлари, инфузион эритмалар, вакциналар, қон препаратлари, бир марта ишлатиладиган қон қуйиш тизимлари ва қон ўрнини босадиган маҳсулотлар ишлаб чиқаришда ички эҳтиёжни таъминлаш сиёсатини амалга ошириб келмоқда. Шунингдек, дори воситаларини ишлаб чиқаришнинг халқаро стандартлари тадбиқ этилмоқда.\n2017 йилдан бошлаб мазкур соҳани янада ривожлантиришга эътибор кучайди ва дори воситалари ишлаб чиқарувчилар 5 йил давомида барча солиқларни тўлашдан озод.\nШунингдек, янги ишлаб чиқариш кучларини ташкил этиш ва мавжудларини реконструкция қилиш бўйича лойиҳаларни амалга ошираётган компаниялар технологик асбоб-ускуналарни олиб киришда барча божхона тўловларини тўлашдан озод қилинди. Худди шу йили Ўзбекистон Президентининг “Доривор ўсимликларни етиштириш ва уларни махсус табиий шароитларда қайта ишлашга ихтисослашган еттита эркин иқтисодий зонани ташкил этиш тўғрисида”ги қарори қабул қилинди. Натижада, мамлакатимиз фармацевтика тармоғига сармоялар кўлами ошиб боришига ҳуқуқий замин яратилди.\nЎзбекистонда фармацевтика компаниялари сони 1994 йилда 2 та, 2002 йилда 68 та, 2012 йилда 130 та бўлган бўлса, бугунги кунда уларнинг сони 191 тага етиб, мазкур корхоналарда 2500 дан ортиқ турдаги фармацевтик маҳсулотлар ишлаб чиқарилмоқда.\nЖумладан, 2018 йил мобайнида ишлаб чиқарилган маҳсулотларнинг умумий қиймати 200 миллион долларни ташкил этган бўлиб, шундан 20,3 миллион долларлик маҳсулот экспорт қилинган. Охирги йилларда ички ишлаб чиқаришдаги ўсиш кўрсаткичи ўртача 20 фоиздан юқорилаган.\nИчки ишлаб чиқаришда дори воситалари ва тиббий буюмларнинг салмоғи катта бўлиб, ишлаб чиқариш қуйидаги асосий йўналишларга эга:\nа) 2018 йил якунлари бўйича 179 миллион долларлик дори воситалари ишлаб чиқарилган. 6,4 миллион долларлик дори воситалари эса экспорт қилинган. Бу соҳадаги корхоналарнинг 40-60 фоиз қувват билан ишлаётганини ҳисобга олсак дори воситалари йўналиши бўйича юқори экспорт потенциали мавжуд.\nб) 2018 йил якунлари бўйича 17,2 миллион долларлик фармацевтик материаллар (тиббий пахта, тиббий дока, бинт ва б.) ишлаб чиқарилган бўлиб, шулардан жами 6,6 миллион долларлик тиббий буюмлар экспорт қилинган. Хусусан 5,4 миллион доллари (82%) ЕОИИ давлатлари ҳисобига тўғри келади. Фармацевтик материаллар ишлаб чиқарувчи корхоналар 77-80 фоиз қувват билан ишламоқда.\nЎзбекистон фармацевтика бозори тез ривожланмоқда\nЎзбекистоннинг фармацевтика бозори МДҲда Россия ва Украинадан кейинги учинчи йирик бозор ҳисобланади. Ўсиш динамикаси (йилига 8-10 фоиз) бўйича МДҲ минтақасида энг тез ривожланаётган бозорлар қаторига киради. Масалан, 2010 йилда 370 миллион доллардан ортиқ миқдорда дори-дармон импорт қилинган бўлса, 2018 йилда бу рақам 775 миллион долларни ташкил этади. Ўзбекистон фармацевтика бозорида бугунги кунда 9000 турдаги дори воситалари, 1684 турдаги тиббий буюмлар ва 1529 турдаги тиббий техника маҳсулотлари истеъмол қилинмоқда.\n2018 йилда фармацевтика соҳасида ички бозор ҳажми қарийб 1 миллиард долларни ташкил этиб, унинг 21 фоизи маҳаллий ишлаб чиқариш ҳисобидан таъминланган. Фармацевтика воситалари импортининг 98 миллион доллари ЕОИИ давлатлари ҳисобига, жумладан, 81 миллион доллари Россия улушига тўғри келади. Аҳоли сонининг йилига ўртача 1,5 фоизга ошиб бораётганлиги ва киши бошига соғлиқни сақлашга ажратилаётган харажатлар кўрсаткичи охирги йилларда ўртача 15 фоизга ошиб бораётганлиги кузатилмоқда ва бу кўрсаткич кейинги йилларда фармацевтик воситаларга ҳам талабни мос равишда ўсиб боришига сабаб бўлмоқда.\nШуни таъкидлаш жоизки, ҳозирда Ўзбекистонда импорт қилинаётган фармацевтик маҳсулотларнинг кўпчилигига нисбатан ҳеч қандай тариф қўлланилмайди. Тиббий пахта, тиббий дока каби фармацевтик материалларга 10 фоиз миқдорида божхона тарифи қўлланилади ва 2020 йил 1 январдан бошлаб мазкур кўрсаткич 30 фоизгача оширилиши кўзда тутилган.\nЕОИИга кириш натижасида ички бозор ва маҳаллий ишлаб чиқариш истиқболлари\n2010 йилда Беларусия, Қозоғистон ва Россия Федерацияси ўртасида Евросиё Божхона Иттифоқи иш бошлади. Иттифоқ доирасида ўзаро айирбошланадиган товарларга божхона тўловлари тўлиқ бекор қилинди, ягона ташқи тариф жорий этилди. Иқтисодий интеграция жараёни 2012 йилга келиб ишчи кучи, товарлар, хизматлар ва капитал оқимининг эркин ҳаракатланишини таъминлайдиган ягона иқтисодий макон, яъни Евросиё иқтисодий маконини ташкил этишга келишиб олиниши билан давом этди. 2015 йилнинг январь ойида Божхона иттифоқи Евросиё иқтисодий иттифоқига (ЕОИИ) айлантирилди. Шу йилнинг ўзида Aрманистон ва Қирғизистон мазкур иттифоққа қўшилди.\nЕОИИга аъзо бўлиш мамлакатимиз фармацевтика тармоғи фаолият кўрсатаётган шарт-шароитларни қуйидаги йўналишлар бўйича ўзгаришни назарда тутади:\nа) учинчи мамлакатларга нисбатан божхона божларини қўллашни талаб этади (ўртача 5%);\nб) 2026 йилдан бошлаб ягона фармацевтика бозори шакллантирилади ва фармацевтик маҳсулотларни мажбурий халқаро GMP сертификатига асосланган махсус рўйхатдан ўтиш тизими асосида расмийлаштириш бошланади. Хорижий ишлаб чиқарувчи ҳужжатларни ягона техник ҳужжат шаклида расмийлаштириши шарт ва ундан ташқари дори моддалар бўйича мастер-файлда Халқаро мувофиқлаштирувчи кенгашга аъзо давлатларда 2016 йил 1 январгача ўтказилган клиник тадқиқотлар натижалари кўрсатилиши керак бўлади. Белгиланган санадан кейин камида битта клиник тадқиқот Иттифоқ ҳудудида тўлиқ ёки қисман ўтказилган бўлиши керак.\nв) маҳаллий ишлаб чиқарувчиларга берилаётган имтиёзларни бекор қилиш мажбурияти юзага келади. Жумладан, ҳозирда Ўзбекистонда қуйидаги фармацевтика тармоғини ривожлантириш учун белгиланган имтиёзлардан воз кечилади:\n- дори воситалари, уларнинг хом ашёси ва ёрдамчи материаллар, тиббий буюм ва тиббий техника қўшимча қиймат солиғидан озод қилинган;\n- маҳаллий ишлаб чиқарувчиларни қўллаб-қувватлаш мақсадида маҳаллий ишлаб чиқарувчилар маҳсулотларининг аналоглари бўлган дори воситалари ва тиббий буюмлар (рўйхат бўйича - 68 номдаги дори воситаси, 8 та тиббий буюм) импортига қўшимча қиймат солиғи қўлланилади;\n- фармацевтика маҳсулотларини ишлаб чиқариш учун технологик ва лаборатория ускуналари, бутловчи ва эҳтиёт қисмлари, фармацевтика ишлаб чиқариш бинолари учун "тоза хоналар", сэндвич-панеллар ва вентиляция тизимлари, дори воситалари ишлаб чиқаришда ишлатиладиган хом ашё ва материаллар, тиббиёт буюмлари ва қадоқлаш материаллари божхона тўловларидан озод қилиниши кўзда тутилган.\nТегишли равишда, юқоридаги ўзгаришлар юз бериши натижасида қуйидаги оқибатларга олиб келиши мумкин:\n1) учинчи давлатларга нисбатан импорт божлари ундирила бошланиши натижасида импорт қилинаётган товарлар нархи ички бозорда ўртача 5%га ошади.\n2) маҳаллий ишлаб чиқарувчиларга тақдим этилган имтиёзларнинг бекор бўлиши натижасида улар ишлаб чиқараётган маҳсулот нархи ўрта ҳисобда 10-15%га ошиши кузатилади. Бу эса маҳаллий корхоналарнинг рақобатбардошлигини пасайтиради.\n3) импорт қилинаётган хом ашё маҳсулотлари асосан учинчи давлатлардан (Ҳиндистон ва Хитой) импорт қилинишини ҳисобга олсак ЕОИИга қўшилиш хом ашё маҳсулотларига нисбатан ўртача 5%да бож қўлланилишини талаб этади.\nЭкспорт бозори истиқболлари\nДори воситалари экспорти катта ҳажмни ташкил этмайди ва уларнинг асосий қисми (90%дан ошиғи) ҳам учинчи мамлакатлар ҳисобига тўғри келади. Бу йўналиш бўйича ЕОИИга кириш сезиларли ўзгаришларни келтириб чиқармайди деб баҳоланмоқда.\nТиббий буюмлар бўйича эса экспорт бозори тўлиқлигича ЕОИИ мамлакатларига тегишли. ЕОИИ бозорига чиқадиган фармацевтик маҳсулотларнинг асосий қисми тиббий пахта ва дока ҳисобига тўғри келади. Бу товарлар асосан (90 %дан ортиғи) Қозоғистонга экспорт қилинади. Бунинг учун ЕОИИ ягона тариф тизими асосида 5% миқдордаги бож тўланади. Нархларнинг солиштирма таҳлили кўрсатишича Қозоғистон ва Россия бозоридаги нархлар Ўзбекистон нархларидан баланд. Бу жиҳатдан, ЕОИИга қўшилиш ўрта муддатда миллий экспорт ҳажмига жиддий таъсир кўрсатмайди.\n2026 йилга келиб GMP сертификатига асосланган махсус рўйхатдан ўтиш тизими асосида расмийлаштириш бошланиши натижасида маҳаллий ишлаб чиқарувчилар қисқа вақт ичида ўз маҳсулотларини ЕОИИ мамлакатларига сотиш имкониятини қўлга кирита олишлари жуда мушкул. Чунки ҳозирда 191 та маҳаллий корхонадан фақат 10 таси махсус GMP сертификатига эга.\nЕОИИга киришнинг фармацевтика тармоғига таъсирининг миқдорий ўлчамлари\nҲозирги кунда жаҳон тажрибасида интеграцион жараёнларни мамлакатлар ижтимоий-иқтисодий ҳаётига таъсирини баҳолашга доир турли ёндашувлар мавжуд. Улардан энг асосийлари бу интеграцион жараёнга қўшилишнинг умумий таъсирини баҳолашга мўлжалланган "Ҳисобланадиган умумий мувозанат модели" (CGE) ва маълум бир турдаги маҳсулот бозорини алоҳида ўрганадиган "Қисман мувозанат модел"лари (PEM) ҳисобланади. Назарий жиҳатдан қараганда Иттифоққа аъзо бўлишнинг ижобий ва салбий тарафлари қуйида жадвалда акс этган.\nШу билан бирга, юқоридаги ёндашувлар асосида олинган натижаларни мутахассислар фикрлари билан уйғунлаштирган ҳолда ЕОИИга қўшилишнинг кутилаётган таъсирлари ҳисоб-китоб қилинди. Натижалар шуни кўрсатадики, мавжуд имтиёзларининг бекор қилиниши натижасида маҳаллий ишлаб чиқарилган дори-дармон маҳсулотлари нархи 5-10 %га ошиши ва ЕОИИ давлатларидан импорт оқими йилига ўртача 15-20 % га кўпайиши оқибатида йилига ўртача 20 миллион долларлик бозор йўқотилади. Учинчи давлатлардан келадиган фармацевтик маҳсулотларга ўртача 5% тариф қўйилиши бу мамлакатлардан импорт кўламининг катталиги ҳисобига ички бозордаги нархлар даражаси 5%га ошиши кутилмоқда ва аҳоли дорига бўлган харажатлари 33 миллион долларга ошади деб баҳоланмоқда. ЕОИИ давлатларидан импорт қилинадиган тиббий буюмларга (тиббий пахта, дока, бинт ва бошқа маҳсулотлар учун божхона тарифлари (ҳозирда 30%) бекор бўлгани ҳисобига Россиядан бундай товарлар импорти ошиши кутилади ва ички ишлаб чиқариш 5 миллион долларга қисқаради деб баҳоланмоқда.\nЕОИИ давлатлари доирасида йўлга қўйилиши кутилаётган маълум турдаги маҳсулотларни мажбурий маркалаш тартиби жорий қилиниши ҳисобига маҳаллий ишлаб чиқарувчилар тахминан 5 миллион доллар қўшимча харажат қилишларига тўғри келади. Бундан ташқари, ягона меҳнат бозори яратилиши натижасида юқори малакали фармацевтик ва тиббий маълумотга эга бўлган мутахассисларнинг иш ҳақи даражасидаги фарқ ҳисобига ЕОИИ давлатларига чиқиб кетиш хавфи мавжудлиги ҳам айтилмоқда.\nМиллий ишлаб чиқаришни қўллаб-қувватлаш бўйича чора-тадбирлар\nИттифоққа аъзо бўлишнинг таъсирини баҳолашга қаратилган тадқиқот натижалари асосида ЕОИИга қўшилишдан энг юқори самара олиш “Йўл харитаси” ишлаб чиқилди. Улар қаторига қуйидагиларни киритиш мумкин:\n1) соҳанинг рақобатбардошлигини ошириш ва 2025 йилгача маҳаллийлашув даражасини 50%га чиқариш вазифасини бажариш мақсадида соҳага малакали мутахассисларни жалб қилиш масаласини жадаллаштириш;\n2) 2026 йилга қадар миллий дори-дармон воситаларини рўйхатга олиш тизимини ЕОИИ тамойилларига мослаштириб бориш;\n3) маҳаллий ишлаб чиқариш потенциалини кучайтириш мақсадида соҳага берилган имтиёзлар тизимини 2026 йилга қадар босқичма-босқич тугатиб бориш.\n"Экономическое обозрение" журналининг 3 сони


Собиқ Бош прокурор Рашиджон Қодиров ҳибсга олинди (видео)\nСобиқ Бош прокурор Рашиджон Қодиров ҳибсга...\n22.02.2018 23:55 1 3159\nРашиджон Қодиров 15 йил Республика Бош прокурори лавозимида фаолият юритган.\nАйтишларича, Ўзбекистоннинг собиқ Бош прокурори Рашиджон Қодиров 2018 йилнинг 22 февраль куни ҳибсга олинган. «Xabar.uz» ушбу маълумотга аниқлик киритиш учун 22 февраль куни соат 23:00 дан бошлаб Бош прокуратура матбуот хизмати (233-64-53), жамоатчилик билан алоқалар ва ҳуқуқий ахборот бўлими бошлиғи (233-51-27), ишонч телефони ҳамда «Call-марказ»и (1007) билан боғланишга уриниб кўрди. Бироқ барча уринишлар зое кетди. Қўнғироқларга ҳеч ким жавоб бермади.\nҲозирча собиқ Бош прокурор қаерда сўроқ қилинаётгани, у нимада айбланаётгани маълум эмас. «Xabar.uz» воқеалар ривожини кузатиб боради.\nЭслатиб ўтамиз, Республика Бош прокурори лавозимида 15 йил ишлаган Рашиджон Қодиров 2015 йил апрель ойида ишдан бўшатилган эди. 2017 йил 7 январда Прокуратура органлари ходимлари куни олдидан бир гуруҳ прокуратура соҳаси ходимлари билан учрашув чоғида Президент Шавкат Мирзиёев прокурорларни илк марта қаттиқ танқид қилган эди.\n«Эришилган ютуқлар ўзимизники, унга маҳлиё бўлиб ўтириш бизга ярашмайди. Бугун сизлар билан олдимизда турган долзарб вазифалар ҳақида гаплашиб олмоғимиз лозим, - деди давлатимиз раҳбари. - Одамлар ҳамма нарсага чидаши мумкин, адолатсизликка чидай олмайди. Жамиятда адолат барқарор бўлишида прокуратура органларининг ўрни катта бўлмоғи керак...\n2017 йилдан бошлаб барча даражадаги ҳокимлар, прокуратура ва ички ишлар органлари раҳбарларининг аҳоли олдида ҳисобот бериш тизими жорий этилади. Бундан ташқари, вилоятларда прокурорларнинг ишига қараб ойлик рейтинги тузиб борилади. Уларнинг фаолиятига рейтинг натижалари асосида баҳо берилади...\nЎтган йили ташкил қилинган Бош вазирнинг виртуал қабулхонасига фуқаролардан 311 минг мурожаат келиб тушди. Мурожаатлар орасида прокуратура соҳасига тегишлилари ҳам талайгина. Бу жуда ачинарли ҳолдир.\nБарчамиз ўзимизга бир савол берайлик: одамларда нима учун муаммолар бунчалик кўпайиб кетди, уларнинг дардини ким эшитади? Мурожаатларнинг аксарияти адолатсизликдан, уларни ҳеч ким эшитмаганидан бўлмоқда. Агар прокуратура органларининг эшиги аҳоли учун очиқ бўлганида, Бош вазирнинг виртуал қабулхонасига бу қадар кўп мурожаат тушмас эди».\n2017 йил 7 январь\nШундан сўнг давлат раҳбари бир қанча чиқишларида, жумладан, 2017 йилнинг 2 август куни ўтказилган видеоселектор йиғилишида прокуратура тизими издан чиқиб кетгани, коррупция ботқоғига ботгани, прокурорларнинг одамларни менсимай қўйгани, оёғи ердан узилганини айтиб ўтган ва буларнинг барчасида исмини айтмаса-да, аввалги Бош прокурорни айблаган эди.\nБош прокуратура Рашиджон Қодиров\nҲодиса 30/05, 12:10\nБош прокуратура Сирдарёдаги даладан топилган мурда бўйича баёнот берди\nЖамият 26/05, 18:23\nЖамият 24/05, 22:29\nБош прокуратура оғриқли масала бўйича телеграмм-бот ишга туширди


20 январ 2022, Тошкент вақти: 16:58\nАҳмадбойнинг Чинозда уйи шу кунларда шип-шийдон қилинган ва ундаги жиҳозлар Бекобод металлургия комбинати омборига ташилган.\nҚатор молиявий жиноятларда айбланиб ҳибсга олинган чинозлик Аҳмад Турсунбоевнинг мол-мулкини хатлаган тергов тизимлари¸ эндиликда кредиторлар пулини Аҳмадбойдан 40-50 фоизлик устама билан олган тадбиркорларни сўроққа чақирмоқда. Аҳмадбойнинг хатланган мол-мулкию¸ тўпланаëтган нақд пулларнинг кредиторларга қайтарилиш-қайтарилмаслиги эса¸ суд ҳукмига боғлиқ қолмоқда.\nОзодлик билан суҳбатда ўзини Аҳмадбойнинг қўшниси деб таниширган чинозликлардан бири¸ пул ва машиналарини талаб қилиб борган кредиторлар Аҳмад Турсунбоевнинг уйи жойлашган Олмазор қўрғонига киритилмасдан қайтариб юборилаëтганини айтади:\n- Ўтган куни Аҳмадбойнинг уйидаги мебель¸ электроника ва бошқа жиҳозларни машинага юклаб олиб кетишди. Уйни милиция қоровуллаб турибди. Бир-икки одам бақир-чақир қилиб уйига ўт қўймоқчи бўлувди¸ шунинг учун милиция тартиб ўрнатган¸ дейди суҳбатдош.\nАйни пайтда¸ Озодликка келаëтган маълумотларга кўра¸ Аҳмадбойнинг яқинлари ва қариндошлари ундан юз ўгира бошлаган. Аҳмадбой билан бирга тушган видеоси тарқалган қўшиқчи Дилфуза Исмойилова маҳаллий матбуотга узоқ қариндоши бўлган Аҳмадбой билан алоқани узганлигини билдирган.\nХатга тушдинг - ўтга тушдинг\nҲуқуқ-тартибот органларидаги Озодлик манбасининг айтишича¸ Аҳмадбойнинг мол-мулки ҳали мусодара қилинмаган¸ балки хатланган:\n- Мусодара қилиш ва кредиторларга пул қайтариш масаласини суд алоҳида ажрим қилиб чиқаради. Ҳозир тергов кетаяпти. Аҳмадбойни уйидаги машиналар¸ баъзи қимматбаҳо жиҳозлар вақтинча Бекобод металлургия заводи омборига олиб бориб қўйилди. Биласиз¸ пулини олмаган одамлар Аҳмадбойнинг уйига ҳужум қилиши мумкин. Бунақа исталмаган ҳоллларнинг олдини олиш мақсадида хатланган мол-мулкни сақлаш масаласи органларга юклатилди¸ дейди суҳбатдош.\nОзодлик билан суҳбатда ўзини Рихситилла деб таништирган Аҳмадбой кредиторларидан бири Чиноз ҳокимиятига бориб пули қайтарилишини талаб қилганини айтади:\n- Бир кун кутдим¸ икки кун кутдим. Бир ойдан ошди. Мен Чиноз тумани ҳокимлиги идорасига бориб¸ Аҳмадбойдан олган жетонимни кўрсатиб пулимни қайтаринглар¸ бўлмаса ўз жонимга қасд қиламан¸ дедим. Улар биз шуғулланмаймиз бу билан¸ деб мени қайтариб юборишди. Мен тўғри Аҳмадбойнинг уйига бормоқчи бўлсам¸ кўчасига ҳам киритишмади. Телевизорда кўрдик - шунча долларларни олиб қўйишди. Шу пулларни эга-эгаларига берсинда энди¸ дейди Аҳмадбой кредиторларидан бири.\nПул қайтадими¸ йўқми?\nАҳмад Турсунбоевнинг ўзи айни пайтда Янгийўлдаги тергов изоляторида ҳибсда қолар экан, Чиноз ҳокимияти ëки Чиноз туман прокуратураси норози кредиторлар мулки қайтарилиш-қайтарилмаслиги ҳақида жамоатчиликка маълумот бермаяпти.\nҲуқуқ-тартибот органларидаги Озодлик манбасининг айтишича¸ Аҳмадбойдан мусодара қилинган 13 миллиард 138 миллион сўм ва 7 миллион 900 минг АҚШ доллар кредиторлар қарзини қайтаришга етмайди:\n- Қўлимиздаги маълумотга кўра¸ 45 минг киши пул берган. Уларнинг ўндан бирига ҳам етмайди бу пул. Ҳар куни шу саволга жавоб бераяпмиз. Пул қайтариладими¸ деган саволга. Яна айтаман¸ суд қарор чиқаради бу борада. Ана шундан кейин суд ижрочилари Аҳмадбой мол-мулкларини сотиб давлатга топширади. Агар суд ўз қарорида "жабрланувчиларга зарар қайтарилсин"¸ деса бу ҳам белгиланган тартибда амалга оширилади. Яна бир тарафи бор - Аҳмадбой ҳам фоиз эвазига одамларга пул берган. Уларни ҳам топиб Аҳмадбойдан олган пулини қайтартирамиз. Сабр қилиб туришсин¸ ҳал бўлади бу масала. Лекин фалонча берувдим¸ шуни дарров оламану қўлтиғимга тиқиб кетаман¸ деган жўн ечими йўқ бу масаланинг¸ дейди манба.\nТергов амнистия эълон қилингунга қадар давом этиши мумкин\nОзодликка маълум бўлишича, 16 июнь куни қўлга олинган Чиноз "Авто Ҳамкор" ширкати раҳбари 38 яшар Аҳмад Ҳамидович Турсунбоев устидан Ўзбекистон Жиноят Кодексининг 165-моддаси (товламачилик),168-моддаси (фирибгарлик) ва 170-модда (алдаш ёки ишончни суиистеъмол қилиш йўли билан мулкий зарар етказиш) бўйича жиноий иш очилган. Шунингдек Турсунбоев 177-модда - валютани қонунга хилоф равишда олиш ва 178-модда - чет эл валютасини яшириш бўйича ҳам айбланмоқда.\nОзодлик манбаларидан бирининг айтишича Аҳмадбой устидан очилган иш¸ атайин суст юритилмоқда:\n- Август охирида мустақилликнинг 25 йиллигига бағишланган олтин амнистия кутилмоқда. Агар Аҳмадбой иши амнистия моддасига тўғри келса¸ тергов ҳаракатлари тўхтаб¸ асосий айбланувчи озод бўлиши мумкин дейди манба.\nОзодлик ихтиëрида ҳозирча Мустақиллик байрами муносабати билан амнистия эълон қилиниши¸ эълон қилинган тақдирда¸ унинг Аҳмад Турсунбоев каби оғир молиявий жиноятларда айбланаëтганларга нисбатан қўлланиш-қўлланмаслиги ҳақидаги расмий маълумот йўқ.


Тошкент шаҳар ИИББ пойтахтда автомобилларнинг энг...\n11.03.2018 16:28 0 1179\nТезлик 10 км/соатга пасайтирилса, ҳайдовчида кутилмаган вазият пайдо бўлганда ўз вақтида тўхташ имконияти кўпроқ бўлади.\nҲозирда Ўзбекистон аҳоли пунктларида максимал тезлик 70 км/соатни ташкил қилади. Дунёнинг йирик шаҳарларида эса бу кўрсаткич 50-60 км/соатдан иборат.\nИчки ишлар вазири ўринбосари, Тошкент шаҳар ИИББ бошлиғи генерал-майор Рустама Жўраевнинг фикрича, ҳозирда дунёда автомобилларнинг максимал тезлиги 70 км/соат бўлган шаҳарлар саноқли қолган. Бу ҳақда podrobno.uz хабар бермоқда.\nҲозирча биз бу масалани ўз ваколатимиз доирасида кўриб чиқяпмиз. Кейинчалик вазирликка ва ички ишлар вазирига таклиф киритмоқчимиз»- деди Р. Жўраев.\nТезлик 10 км/соатга пасайтирилса, ҳайдовчида кутилмаган вазият пайдо бўлганда ўз вақтида тўхташ имконияти кўпроқ бўлади. Бу эса тўқнашувлар, энг муҳими пиёдларнинг ҳаёти хавф остида қолишининг олди олинади.\n«Агар биз ҳайдовчиларга автомобиль бошқариш маданиятини сингдирмасак, пиёдаларга ҳурмат туйғусини шакллантирмасак, ҳеч қандай чоралар фойда бермайди. Бундан ташқари қоидабузарликка нисбатан жазонинг муқаррарлиги таъминланиши шарт», — дейди бошқарма бошлиғи.\nЭслатиб ўтамиз, ўтган йилда мамлакатимиз бўйлаб ЙҲХХ ходимлари томонидан 3,7 миллион марта йўл ҳаракати қоидалари бузилиш ҳолатлари қайд этилган.\nИИВ ЙҲХХ ИИББ\nЖамият 16/02, 12:36\nПрезидент топшириғи: қоидабузар пиёдаларга кескин чора кўрилади


ТАБАССУМИНГ БАҲОРДЕК ГЎЗАЛ… — Марғилон ҳақиқати\nТАБАССУМИНГ БАҲОРДЕК ГЎЗАЛ…\nБолалар! Улар тонг-дек беғубор, жон қадар меҳрга ташна, бинафшадек масъум, эрксевардирлар. Болалар эзгулик элчиси, дунёни уруш, қирғин, разолат, ёвузлик каби иллатлардан устун тутгувчи, кулгулари ила нуру\nзиёга буркагувчи ширинтойлардир.\nШаҳримиздаги 1-сонли Меҳрибонлик уйида “Биз озод юртнинг бахтиёр фарзандларимиз” шиори остида ўтказилган байрам хайрия тадбири чинакамига болажонларга шодлик ва қувонч улашди. Уларнинг бахтдан порлаётган юзларига боқар эканман, орзуларингиз боқий бўлсин, болакайлар деган тилак ўтди юрагимдан.\nТадбирни вилоят ҳокими ўринбосари, хотин-қизлар қўмитаси раиси Сайёра Алимова очиб, болажонларни 1-июнь — Халқаро болаларни ҳимоя қилиш куни билан қизғин қутлади. Бугун бу ерда халқимизнинг бўлажак Ибн Синолари, Берунийлари, Навоийлари, Эркин Воҳидовлари улғаймоқда, деди у ўз сўзида. У болажонларни фанлардан аъло баҳоларга ўқишга, меҳнатсевар ва интилувчан бўлишга чорлади:\n— Азиз болажонлар, сизлар ҳамиша давлат ҳимояси, ғамхўрлиги ва эътиборидасизлар. Сизларга Ўзбекистон онадек меҳрибон. Сизлар она юрт болаларисизлар, миллат эртаси сизларнинг камолингиз билан ўлчанур. Ҳеч бир бола ҳеч қачон меҳр ва эътибордан четда қолмайди. Байрам шодлигингиз, беғубор кулгуларингиз бардавом бўлсин.\nБайрам совғаларини вилоят халқ таълими бошқармаси бошлиғи Маъруфжон Турдиматов, вилоят Касаба уюшмалари бирлашмаси кенгаши раиси Эркинжон Нуралиев, вилоят Қизил ярим ой жамияти раиси Юлдузхон Раҳимова, вилоят “Болалар ва оилаларни қўллаб-қувватлаш” маркази директори Зиёдахон Тешабоева ҳамда шаҳар ҳокими ўринбосари, хотин-қизлар қўмитаси раиси Дилноза Эргашева улашиб, болажонларнинг қувончларига қувонч қўшдилар.\n— Мен бугунги байрамимизда Ватан ҳақида қўшиқ куйладим. Ватанга бўлган фарзандлик меҳримни қўшиғим орқали армуғон этдим. Зотан, бизнинг онамиз ҳам, отамиз ҳам Ватан!,-дейди болалар уйи тарбияланувчиси Муниса Дадахонова. Мен келгусида истеъдодли қўшиқчи бўлиб, Ватаннинг бетимсол жамолини жўшиб куйламоқчиман. Менга бир олам қувонч ила байрам совғаларини инъом этган хомийлардан бир умр миннатдорман.\n— Болалар уйимизда бундай хайрли тадбирлар жуда кўп бўлади. Бир неча ҳафтадирки, “Қувноқ стартлар”, “Соғломжон-Полвонжон”, волейбол, шахмат-шашка каби спорт ўйинлари бўлиб ўтаяпти. Мусобақаларда ғолиб чиққан Икром Мелибоев, Муҳаммадқодир Тўраев, Снежана Жўраева, Диана Ражпольская, ҳамда Илҳом Мелибоев, Фаррух Тушин, Абдухалил Абдураҳимов каби фаол ўқувчиларимиз ҳам бугун байрам совғаларини олганликларидан мамнун эканликларини айтиб, миннатдорчилик билдирмоқдалар, — деди Меҳрибонлик уйининг маънавий-маърифий ишлар бўйича директор ўринбосари Лочинбек Мадолимов.\nХайрия тадбирини шаҳар хотин-қизлар қўмитаси раиси, шаҳар ҳокими ўринбосари Дилноза Эргашева якунлаб, шаҳримизга болажонларни йўқлаб келган мутасаддиларга ташаккур изҳор этди.\nАна болажонларнинг баҳордек гўзал табассумидан олам кулиб, нурдек парча меҳр қалбларимизга инаяпти…\nУларга муҳаббат билан боқинг, дунёни камалак рангида кўрасиз. Уларнинг жажжи қўлчаларидан тутинг, саодат манзиллари сари одимлайсиз!


Маданият марказларидаги тўгараклар пуллик бўлди ва уларнинг аъзолари сафи кенгая бошлади - zarnews.uz\nМаданият марказларидаги тўгараклар пуллик бўлди ва уларнинг аъзолари сафи кенгая бошлади\nБу ҳақда вилоят маданият бошқармаси бошлиғи Хўжақул Муҳаммадиев ва Самарқанд шаҳар маданият бўлими мудири Ортиқ Султонов иштирокида ўтказилган матбуот анжуманида айтиб ўтилди.\nДастлаб, бошқарма бошлиғи Х.Муҳаммадиев маданият марказларидаги тўгараклар, ўтказилаётган маданий тадбирлар, тизимдаги янгиликлар, қийнаб келаётган муаммолар ва уларнинг ечими бўйича кўрилажак чоралар хусусида тўхталди.\nМаълумотларга кўра, 2021 йилда вилоятдаги барча шаҳар ва туман маданият бўлимларига қарашли 78 та маданият марказларида 18 йўналишдаги 484 та тўгараклар ташкил қилинган. Уларга 5 760 нафар ҳаваскор қамраб олинган.\n- Шу пайтга қадар маданият марказларида фаолият юритадиган тўгараклар бепул эди, - дейди Ортиқ Султонов. – Уларда қатнашадиган ҳаваскорлар бир кун келса, бир кун келмасди. Июнь ойидан бошлаб тўгаракларимиз пуллик бўлгач, аъзоларимиз машғулотларга тўлиқ қатнашадиган бўлди. Тўгарак раҳбарлари учун ҳам зарур шароитлар яратилди. Тўғри, бугунги кунда маданият марказлари моддий техник базаси, ходимларнинг ойлик маошлари камлиги масалалари ачинарли. Биз бу каби муаммоларга ечим топиш учун ички имкониятлардан фойдаланишга ҳаракат қиляпмиз. “Нурафшон” маданият саройи қошида санъаткорлар либослари цехи ва бу ерда тайёрланган маҳсулотлар савдо дўконини ташкил этишни режалаштирганмиз.\nМатбуот анжуманида журналистлар ўзларини қизиқтирган саволларга батафсил жавоб олди.


“Камалак билимдонлари” танловининг туман босқичи бўлиб ўтди - AmuNews.uz - энг сўнгги янгиликлар\nЯқинда туманимиздаги 9-сони Болалар мусиқа ва санъат мактабида “Камалак билимдонлари” танловининг туман босқичи бўлиб ўтди. Унда 8 та мактаб ва 8-сон ихтисослаштирилган давлат умумтаълим мактаби жамоалари иштирок этдилар.\nТанловда қатнашган жамоаларнинг билимлари “Камалак аъзосиман” таништирув шарти, “Камалак билимдонлари” савол-жавоб шарти ва “Мен орзу қилган “Камалак” болалар ташкилоти” ижтимоий лойиҳаси асосида синовдан ўтказилди. Шунингдек, “Аълочилар беллашганда” интеллектуал ринг шартида ўқувчилар ўз билим ва салоҳиятларини намойиш қилдилар.\nҚизғин давом этган танлов якунида ғолиблар аниқланди. Жумладан, 1-ўринга 11-мактабнинг “Ниҳол” жамоаси, 2-ўринга 76-мактабнинг “Ёшлик” ва 67-мактабнинг “Аму билимдонлари” жамоалари, 3-ўринга эса 36-мактабнинг “Камалак юлдузлари” жамоалари лойиқ деб топилди. Ёшлар Иттифоқи туман Кенгаши томонидан 1-ўрин соҳиби бўлган 11-мактабнинг “Ниҳол” жамоаси компьютер жамланмаси, 2- ҳамда 3-ўрин соҳиблари эса бошқа қимматбаҳо совғалар ва дипломлар билан тақдирланди.\nКейинчалик танловнинг Қорақалпоғистон Pеспубликаси босқичига йўлланма олган 11-мактабнинг “Ниҳол” жамоаси Нукус шаҳрида ўтказилган танловда барча туманлардан ташриф буюрган жамоалар билан беллашди ва Pеспубликада 2-ўрин ғолиблигини қўлга киритишга муваффақ бўлди.\n“Аму юлдузлари” жамоаси ғолиб бўлди


Элчихона масжидни таъмирлашга кўмаклашади\n02 декабр 2020, Тошкент вақти: 17:54\nАҚШнинг Ўзбекистондаги элчихонаси Бухородаги қадимий масжидни қайта таъмирлаш ишларига кўмаклашади.\nТошкентдаги элчихона матбуот хизматининг хабар қилишича, АҚШ элчиси томонидан таъсис этилган фонд Бухоро давлат архитектура музейига 45 минг долларлик грант ажратган. Бу пуллар Бухоро аркидаги Жума масжидини қайта таъмирлаш ишларига сарфланади.\nМасжид ичкарисида замонавий иситиш ускуналари ўрнатилади.\nЖума масжиди 18 асрда барпо қилинган бўлиб, деворларининг ички томонидаги нақшлар орасига Қуръон оятлари ёзилган. Жума масжиди Бухоро аркининг бошқа меъморий ёдгорликлари каби БМТнинг Дунё маданий меъроси рўйхатига киритилган.


«Иби, ҳоким бува, бу нимаси?» Ҳокимлик...\n01.10.2019 20:29 0 4144\nҲокимлик ўз қарорини бекор қилишни сўраб... судга мурожаат этди! Бунақаси бўлган эмас. Тўғри, судларда ҳокимларнинг озмунча қарорлари бекор бўлаётгани йўқ. Илло, уларнинг бирортасида ташаббус ҳокимликнинг ўзидан чиқмайди, десак, ишонаверинг!\nНима бўлганди ўзи?\n«Advokatnews.uz» сайти ёзишича, Қува тумани ҳокими «Кўҳинур» хусусий корхонасига тегишли дорихона биносини («кўп тармоқли марказий поликлиникаси биноси қурилаётгани» важи билан) бузиш ҳақида қарор (2019 йил 27 июндаги 3222-сон) чиқарганди денг. Тадбиркор бунга ортиқча эътироз билдиргани йўқ. Хайрли мақсад учун жой керак экан, бош устига.\nБироқ амалда иш бошқача кетди. Тадбиркордан олволган шу жойни ҳоким... бошқасига тортиқ қилворди!\n«Иби, ҳоким бува, бу нимаси?»\nҲокимнинг бундай йўл тутишининг қуввати нималарга бориб тақалади – келинг, фол очмайлик. Фақат бир гапни айтиш шарт: битта тадбиркорнинг бурнини қонатиш эвазига бошқасини қўллаб-қувватлаш «...туманда ишбилармонларга ке-енг шароит яратиб берилаётганини» англатмайди.\nҲокимнинг гапига лаққа тушиб, жойидан айрилган тадбиркор («Кўҳинур» раҳбари) нима қилди? Нимаям қиларди: ўша, гўёки «кўп тармоқли поликлиника биносини қуриш» важи билан чиқарилган 2019 йил 27 июнь кунги 3222-сонли қарорнинг «Кўҳинур» хусусий корхонасига тегишли дорихона биносини бузиш қисмини ҳақиқий эмас деб топиш»ни сўраб судга мурожаат этди. Тўғри қилди. Ахир, дорихона қуриш учун ер майдони унга қонуний ажратилган (2001 йил 24 январдаги 62-сонли қарорга асосан). Қурилишга озмунча меҳнат ва маблағи кетмадими?\nМасала Қува туман маъмурий судида кўрилиши керак эди. Ҳокимнинг бақувват қўллари судгача етиб бориши эҳтимолими ёки бошқа сабабми, хуллас, вилоят суди орқали «иш» Риштонга юборилди.\nРиштон туман маъмурий судида ҳокимликнинг «икки юзи» очила бошлагач, нима қилинди денг? Ҳокимлик ҳуқуқшуноси «Кўҳинур» хусусий корхонасига бундан ўн етти йил аввал ер майдони ажратиш тўғрисидаги қарорни бекор қилишни сўраб мурожаат этсами?! Мана энди тушунгандирсиз ҳокимлик судда ўз қарори нима учун бекор қилишни сўраганини?! Йўқса, қайси ташкилот, биринчи навбатда ҳокимлик ўз ҳужжати бекор қилинишини хушлайди, дейсиз?! Аксинча, бунга тиш-тирноғи билан қаршилик қилиши аён. Иккинчидан, хўп, қарорни бекор қилиш керак экан, судга мурожаат этиб нима қилади? Ҳоким жаноблари янги қарор чиқариб, ўша эскисини бекор қилиб қўйса бўлади-ку?!\nШунақа, дўппи тор келганда амалиётда учрамайдиган воқеликлар содир бўларкан-да.\nСуд қандай қарор чиқарди?\nБу энди кейинги мақолага мавзу.\nсуд ҳоким тадбиркор Қува\nҲуқуқ 18/09, 11:25\nПрокурор «Чироқчи воқеаси» айбдорларига 10 йилгача сўради


Видео: Деновдаги портлаш жойидан 2 км узоқликдаги офис камерасидаги тасвирлар - Daryo\n18:03, 07.12.2021 104750\nСурхондарёнинг Денов шаҳрида жойлашган икки қаватли «Indenim» савдо мажмуасида 7 декабрь куни соат 03:57 да портлаш содир бўлганди. Ҳодиса оқибатида 9 киши турли тан жароҳати билан шифохонага ётқизилган, савдо мажмуаси вайроналари остидан икки кишининг жасади топилган.\nИжтимоий тармоқларда портлаш вақтида ҳодиса жойидан 2 километр узоқликда жойлашган офис кузатув камераларида муҳрланган тасвирлар эълон қилинди. Лавҳаларнинг бирида соат 03:38 да юз берган кучли портлаш овози ва унинг зарбидан офис эшиги очилиб кетгани акс этган.\nФавқулодда вазиятлар вазирлиги ахборотига кўра, ҳодиса жойига бош вазир биринчи ўринбосари Очилбой Раматов бошчилигидаги ҳукумат комиссияси сафарбар этилган. Комиссия таркибига ИИВ, ФВВ, Миллий Гвардия, Соғлиқни сақлаш вазирлиги ва бошқа идоралар вакиллари киритилган. Улар воқеа жойида иш олиб бормоқда.\n15:26, 03.01.2022 142291\n12:42, 25.12.2021 121183\n15:52, 10.01.2022 85113\n12:36 Бугун 352\n12:05 Бугун 5612\n15:59, 17.01.2022 68007\n18:25, 17.01.2022 66246


Uzagrotechsanoat - “АГРЕГАТ ЗАВОДИ” АЖ ЁШЛАРИ ИШТИРОКИДА ЎТКАЗИЛГАН УЧРАШУВ\n03:09:34(GMT +5), 2 iyun 2020\n“АГРЕГАТ ЗАВОДИ” АЖ ЁШЛАРИ ИШТИРОКИДА ЎТКАЗИЛГАН УЧРАШУВ\nЖорий йилнинг 17 январь куни “Агрегат заводи” АЖ ёшлари билан учрашув бўлиб ўтди. Учрашувда “Ўзагротехсаноатхолдинг” АЖ Бошқарув раисининг Ёшлар масалалари бўйича маслаҳатчиси - Ёшлар кенгаши раиси М.Дониев иштирок этди.\nКун тартибида турган масала юзасидан М.Дониев сўзга чиқиб, йиғилганларни Ўзбекистон Республикаси Президентининг 2019 йилнинг 27 декабрдаги Муҳаммад ал-Хоразмий номидаги мактабда ёшлар билан бўлган учрашувда белгилаб берган асосий вазифлар ижросини таъминлаш доирасида “Ўзагросаноатхолдинг” АЖ тизими таркибидаги корхоналарида 2020 йилда амалга ошириладиган чора-тадбирлар дастури билан таништирди.\nШунингдек, М.Дониев “Агрегат заводи” АЖ нинг ёшлар бошланғич ташкилоти етакчисини сайлаш таклифини киритди. Касаба уюшмаси бошлиғи Г. Камалова сўзга чиқиб, технологиялар бўлими муҳандис-конструктори Ш. Исаев номзодини тавсия қилди. Номзод овозга қуйилди ва бир овоздан Ш. Исаев нинг номзоди йиғилган ёшлар томонидан “Агрегат заводи” АЖ бошланғич ташкилоти етакчиси лавозимига сайланди.\nШу қаторда, М. Дониев “Эл-юрт умиди” жамғармаси кўмагида фаол ёшларни чет элга ўқишга юбориш, чет эл корхоналарида малака ошириш таклифини берди ҳамда чет элда бўладиган кўргазма ва семинарларда қатнашишда ёшларнинг кенг имкониятлари борлиги ҳақида гапириб ўтди.\nЖумладан, йиғилишда иштирок этган ёшлардан электрчи Э. Умаров ва С. Исаевлар томонидан тизим корхоналаридаги ёшларнинг тавсиянома орқали олий ўқув юртларида таълим олиши бўйича берилган фикрлари муҳокама қилинди.\n“Ўзагротехсаноатхолдинг” АЖ Ёшлар кенгаши


«Олий таълим муассасаларининг харажатлари очиқ бўлиши керак. Бу илтимос эмас, талаб!» — Sof.uz\n«Олий таълим муассасаларининг харажатлари очиқ бўлиши керак. Бу илтимос эмас, талаб!»\n19.08 17:15 221 Ўзбекистон\nПандемия туфайли кўп нарса тезлашиб кетди. Таълимнинг тепасида қўрқоқлар бўлмаслиги керак. Бунақа одамлар амалда ўтирмаслиги керак. Қўрқиб қанча кўп вақтни ўтказсак – олий таълим тайёр эмас, талаба тайёр эмас, ўқитувчилар тайёр эмас, деб яшайверсак, ҳар бир кун учун камида 1-2 ойга орқада қолиб кетяпмиз. Онлайн қабул, масофавий таълим қанчадан бери айтиб келинган. Биз тайёр эмасмиз дейишди. Оқибатда нима бўлди? Онлайн таълимга ўтдикми?! 1,5 млн ҳужжат қабул қилдик, эпласа бўлар эканку!\nМасофавий таълимга ўтишни сал аввалроқ бошлаганимизда – 5-10 та олий таълим муассасасида бошлаганимизда ҳам, улар базавий сифатли таълимни бера олган бўларди. Биз умуман рухсат бермадик. Ҳамма нолдан, эмаклашдан бошлади. Натижада талаба ҳам сифатдан норози бўлди», деди у давра суҳбатида.\nФақат вазирлик 100 дан ортиқ муассаса учун жавоб беради. У барча маълумотларни умумлаштириб битта рақам айтади, лекин бу рақам фақат саволни кўпайтиради, жавоб бермаяпти. Ҳар бир ректор ўз талабалари билан гаплашиб жавоб берса бўлмайдими? Ахир бу солиқчиларнинг, талабаларнинг пули, ректорнинг чўнтагидаги пул эмас.\nБу илтимос ёки имконият бўлса қилинадиган иш эмас. Талаб қилишимиз керак. Марҳамат, ўзининг ҳисоботларини очиқ ва шаффоф эълон қилсин. Биз билайлик ва кейинги стратегияларни шундан келиб чиқиб белгилайлик» - дейди Хушнудбек Худойбердиев.\nОлий таълим Таълим сифати молиявий шаффофлик\n29.10 23:20 2247\n14.10 10:37 100 Жамият\n26.09 15:00 911


Москва огоҳ этади...\nЎзбекистон Коллектив хавфсизлик шартномаси ташкилотидан ҳам чиққудек бўлса¸ бу Кремл қўлидаги қарталарни чалкаштириб юбориши мумкин.\nКоллектив хавфсизлик шартномаси ташкилоти Ўзбекистоннинг бу тузилмадан чиқишига сабаб кўрмаётир. Айни пайтда¸ташкилот расмийлари бу эҳтимолни инкор этаётгани ҳам йўқ.\nЎзининг Россия таъсир доирасидан яна бир бор чиқиш ниятида эканини намойиш этаётган Тошкент Кремл етакчилигидаги ҳарбий-сиёсий блок - Коллектив хавфсизлик шартномаси ташкилотини ҳам тез орада тарк этиши мумкин.\nЎзбекистоннинг Евроосиë иқтисодий ҳамжамиятидан чиқиш сабабларини изоҳлаган президент Каримов, КХШТ ни ҳам¸ Мустақил давлатлар ҳамдўстлигини ҳам билвосита танқид қилиб ўтди.\n“Евроосиё иқтисодий ҳамжамияти кун тартибидаги асосий вазифалар ва муҳокама этиладиган масалалар кўп жиҳатлари билан МДҲ ва КХШТ фаолиятини такрорлайди” – дейилади Каримовнинг ЕвроосиëИҲ интеграция қўмитасига йўллаган мактубида.\nБундай қониқмасликка қарамай¸ Коллектив хавфсизлик шартномаси ташкилоти матбуот вакили Виталий Стругавец ҳозирча Ўзбекистон бу ташкилотни тарк этиш ниятини расман билдирмаганини айтади.\n- Ўзбекистон КХШТ форматида фаол ишлаяпти. Ўзбекистон бу ташкилотдаги фаолиятини тиклаш доирасида имзолаши лозим бўлган 76 ҳужжатнинг учдан икки қисмини қабул қилди. Ўзбекистон Республикаси жорий йил ноябр-декабр ойларида Мудофаа вазирлари ва Хавфсизлик кенгаши котиблари кенгашларининг анжуманларида иштирок этишини расман тасдиқлади¸ - дейди Виталий Стругавец.\nАйни айтда¸ КХШТ мулозими Ўзбекистоннинг блокдан чиқиш эҳтимоли Марказий Осиёда коллектив хавфсизликни ташкил этиш режасини жиддий таҳдид остига қўйиши мумкинлигини эътироф этар экан¸ Ўзбекистон бундай қарорга келган тақдирда ҳам бунинг ташкилотга жиддий зарба бўлмаслигини таъкидлади.\n- Ўзингизга маълум, Ўзбекистон КХШТ даги аъзолигини 2006 йил ёзида тиклаган эди. Бу ташкилот Ўзбекистонсиз бир неча йил давомида мавжуд бўлиб келди. Шу боис¸ Ўзбекистоннинг КХШТ ни тарк этиши ортидан ташкилотимиз барбод бўлмайди, албатта. Бироқ Марказий Осиёда жуда муҳим ўринни эгаллайдиган Ўзбекистон иштирокисиз бу минтақада коллектив хавфсизлик тизимини қуриш қийин бўлади¸ – дейди Стругавец.\n18 ноябр куни Интерфакс ахборот агентлигига интервью берган Қозоғистон мудофаа вазирининг биринчи ўринбосари Булат Сембинов Ўзбекистоннинг КХШТ дан чиқиши бу ташкилотга жиддий зарба етказмаслигини айтди. Жаноб Сембинов Ўзбекистоннинг ушбу ташкилотга интеграциялашуви оғир кечаётганини ҳам эътироф этди.\nРоссиялик сиёсатчилардан биринчи бўлиб Давлат думаси қошидаги МДҲ давлатлари бўйича қўмита раисининг ўринбосари Константин Затулин Ўзбекистоннинг кейинги қадами КХШТ ни тарк этиш бўлишини башорат қилаëтир.\nОзодлик билан суҳбат давомида Константин Затулин арғимчоқ сиёсатини юргизаётган расмий Тошкентни бундай эҳтимолий қарорнинг эҳтимолий оқибатларидан огоҳлантирди.\n- Ўз сиёсатини ўзгартираётган дўстларимизни рағбатлантириб нима қиламиз. Россия Ўзбекистон билан интеграцияни чуқурлаштиришга қаратилган бир қатор иқтисодий ва бошқа лойиҳаларни белгилаб олди. Энди эса шубҳасиз, бу лойиҳалар жуда синчковлик билан Россия манфаатлари нуқтаи назаридан қайта кўриб чиқилади¸ - деди жаноб Затулин.\nЖорий йил август ойида Россиянинг Грузияга ҳужуми ортидан айрим МДҲ давлатларининг Россиядан узоқлашуви башорат қилинган эди.\nГрузиянинг Совет иттифоқига алвидо дея, МДҲ ни тарк этиши ва расмий Киевнинг янада Москвадан узоқлашиши¸ кўпчилик учун табиий эди. Бироқ Москванинг халқаро майдонда яккаланиб қолиши пост-совет ҳудудининг диктаторлари сифатида таърифланган Беларус президенти Лукашенко ва Каримовни ҳам бефарқ қолдирмади.\nКўпчилик Ўзбекистон ва Беларус раҳбарлари ўз олдига Россия билан алоқаларни узишни эмас, балки Ғарб билан қулай сиёсий савдо юргизишни мақсад қилиб қўйганига ишонади.\nОктябр ойида Европа Иттифоқи иккала давлатга нисбатан жорий этилган санкцияларни юмшатди. Россия томони эса, ҳозирча бундай бевафолик оқибатларидан огоҳлантирганича қолаëтир.\n- Менимча¸ Ўзбекистон каби давлатлар очиқдан очиқ гоҳ у ёққа¸ гоҳ бу ёққан оғмаслиги керак.\nНаҳотки Андижон Ўзбекистонда содир бўлиши мумкин шу каби сўнгги воқеа?!\nНаҳотки Ўзбекистон ўз ички барқарорлиги ва иқтисодий ўсишини абадий кафолатлаб қўйган бўлса!” - дейди Россия Давлат думаси депутати Константин Затулин.


Тожикистон ўзини маҳаллий табиий газ билан таъминлашига ишонади\n26 ноябр 2020, Тошкент вақти: 05:24\nСўнгги вақтларда Тожикистон ўзини ўзи табиий газ билан таъминлаш мақсадини амалга оширишга қаттиқ киришди. Шу мақсадда ҳукумат Россиянинг “Газпром”, куни-кеча эса “Тетис петролиум ЛТД” Канада-АҚШ ширкати билан шартномалар имзолади.\nТожикистонлик ва хорижий экспертлар тарқатган маълумотларга кўра, Тожикистондаги газ захиралари 3 триллион куб метрни ташкил этади.\nАйни пайтда Тожикистон саноат корхоналари ва аҳоли эҳтиёжи учун табиий газни қўшниси Ўзбекистондан сотиб олади. Улар ўртасидаги шартнома Тожикистоннинг йиллик эҳтиёжидан келиб чиққан ҳолда имзоланади. Аммо жорий йилда Ўзбекистон газ нархини жаҳон нархларига мослаштиришини эълон қилди ва Тожикистон учун ҳар минг куб метр газ учун 145 доллар нарх белгилади. Натижада аввалига 2008 йил учун 900 миллион куб метр газ харид қилиш ниятида бўлган Тожикистон ҳукумати охир-оқибат 650 миллион куб метр газ учун шартнома имзолади. Бунинг оқибатида импорт қилинган табиий газ Тожикистон аҳолиси эҳтиёжини қондира олмади.\nҚаҳратон қишни газсиз ва чироқсиз ўтказган тожикистонликлар эса ёзнинг иссиқ кунларига етиб ҳам ҳамон табиий газ берилмаётганидан шикоят қилмоқда.\nМуқаддамхон исмли суҳбатдош маҳаллий ҳокимият вакиллари баҳор бошларида ҳар хонадондан 70 сомоний ёки 20 доллардан ортиқроқ маблағ йиғиб кетганини, аммо ваъда қилинган газдан ҳамон дарак йўқлигини билдирди.\n2006 йил “Газпром” билан газ қазиб чиқариш борасида илк бор шартнома имзолаган Тожикистон ҳукумати куни-кеча мамлакат жанубидаги газ конларини ўзлаштириш мақсадида “Тетис петролиум ЛТД” ширкати билан келишувга эришди. Бу ширкат ҳозирнинг ўзидаёқ Тожикистондаги газ конларини ўзлаштириш учун 25 миллион доллар миқдорида сармоя ётқизди.\nТожикистон энергетика ва саноат вазири Шерали Гулнинг таъкидлашича, “Тетис”, аввало, Хатлон вилоятидаги “Хожа Сартез” ва “Балжувон” нефть ва газ конларини тиклайди ҳамда мамлакат жанубидаги янги конларда геологик тадқиқотлар ўтказади.\n“Тожикистондаги газ конлари 6 минг метр чуқурликда бўлгани сабабли бу захираларни хорижий сармоядорлар маблағи ва техник кўмагисиз ўзлаштириш жуда қийин. Келишувга кўра, “Тетис”нинг тармоқ корхонаси бўлмиш “Kulob Petroleum Ltd” Тожикистоннинг 56 та истиқболли майдонида ишлаш ҳуқуқини олди. Улар орасида умумий захираси 1,5 триллион куб метрга тенг бўлган бешта газ кони мавжуд”,- деди вазир.\nШартномага кўра, конларни тадқиқ қилиш ва ўзлаштириш учун барча сармоя “Тетис” ҳисобидан бўлади. Қазиб олинадиган газнинг 70 фоизи “Тетис”, қолган 30 фоизи Тожикистон ихтиёрида қолади.\nМустақил таҳлилчи Давлат Усмон мазкур келишувлар Тожикистонга ўзини ўзи газ билан таъминлашга имкон беришини билдирди.\n“Конларимиз жуда чуқурда жойлашгани, маҳаллий мутахассислар ва маблағ бўлмагани сабабли шу кунга қадар биз ўз газимизга эга бўла олмадик. “Тетис” ва “Газпром” эса замонавий техникага ҳам, катта маблағга ҳам эга. Улар билан эришилган келишув Тожикистонга табиий газ мустақиллигини бера олишига ишончим комил”,- деди Давлат Усмон.\n“Тожикгаз” давлат унитар корхонасидан олинган маълумотларга кўра, айни пайтда Тожикистоннинг Ўзбекистон олдидаги табиий газдан қарзи 7,4 миллион долларни ташкил этади.


Тилла соат (ҳикоя) [Abduqayum Yoʻldosh]\n...Ҳаммаси оддийгина ҳазилдан бошланди.\nЭҳтимол, унчалик оддий ҳам эмасдир. Зеро, оддий ҳазилнинг тагида зили бўлмайди.\nХуллас, ёмғир шаррос ёғиб турган кеч баҳор кунларидан бири эди.\nЗаводда штат қисқаришига учрагач, бир йилдан бери ижарага олган «Нексия»сида киракашлик қилаётган Содиқ одатдагидек номозшом палла ҳориб-чарчаб уйига қайтмоқда.\nБир кунда Тошкентга бориб қайтишнинг ўзи бўлмайди. Камида 700 километр йўл юриш лозим. Бунинг устига йўловчиларнинг инжиқлиги, олатаёқ кўтарган миршабларнинг безбетлиги асабларни ишдан чиқаради.\nАйниқса ёмғир бу даражада шаррос ёғиб турган кезлари ҳайдовчи баттар чарчайди — деярли ўн икки-ўн уч соат мобайнида йўлга диққат билан, кўзларни йириб очганча термулиб юришнинг ўзи бўладими!\nЙўлнинг ҳар қаричи ёд бўлиб кетган. Аммо бугунги мижоз шаҳарнинг нариги чеккасидаги уйига олиб бориб қўйишни сўради, юкини важ қилиб кўрсатди, бунинг устига яна минг сўм қўшишини билдирди. Ҳар қанча чарчаб турган бўлмасин, Содиқ кўнишга мажбур бўлди — минг сўм кўчада ётмайди ахир. Мана энди кўпдан бери юрмаган кўчалардан қийналиб уйга қайтмоқда.\nНиҳоят «Нексия» шаҳар марказидаги хиёбондан ўтгачгина Содиқ енгил нафас олди, бундан бу ёғи — таниш кўчалар. Мана шу туйғу таъсирида қаддини сал ростлаб, кўкрагини рулдан узоқлаштирган Содиқ машина тезлигини оширди. Агар сал лофи билан айтиладиган бўлса, энди у кўзини юмиб ҳам кета оларди. Шундай экан, ёмғирдан зада бўлишга ҳам ортиқча ҳожат қолмади.\nМана, чапдаги биринчи кўчага қайрилиши керак. Бу кўчада ошнаси Исомиддин туради. Исомиддинни эслаган Содиқ мийиғида илжайиб қўйди. Илло, бировнинг дарди — барибир бировнинг дарди-да.\nДарвоқе, Исомиддин хусусида. Жуда улфат йигит, чойхона, ош деса ўзини томдан ташлайдиганлардан. Ичимлик борасида-ку, умуман суяги йўқ. Ўзиям ароқнинг исини бир чақирим наридан илғайди. Ўқилғи қуйиш шахобчасида оператор, биродарлар уни «заправкачи» деб аташади. Ишига яраша топадиям. Айтишларича, бир сутка ишлаб, икки сутка дам оладиган бу йигит навбатчилигининг ўзидаёқ чўнтагига камида эллик минг олиб қоларкан.\nСодиқ баъзан ғайирлик қилади: тонг саҳарда кетиб, ярим кечаси ҳориб-чарчаб, бўйин томирлари, елкалари қотиб-увишиб, бурни ерга теккудай бўлиб қайтиб келади-ю, қўлида ўн минг сўмдан ортиқ даромад қолмайди. Исомиддинга ўхшаганлар эса бир сутка ялпайиб ўтиргани эвазига шунча топса-я...\nБунинг устига, омад бир келса устма-уст келаверади, деганлари рост шекилли ё бошқа келар жойи ҳам борми, ишқилиб, Исомиддин эркак боши билан тиллага кўмилиб юради. Олтин соат, олтин узук, бўйнида тилла занжир, оғзи тўла тилла тиш... Мана шу туриш-турмушига унинг яна бўкиб қолгунча, таъбир жоиз бўлса молдай ичиши қизиқ.\nМаст Исомиддинни уйга олиб бориб қўйиш деса улфатларнинг юраги безилларди. Айтишларича, унинг хотини оёққа зўрға турган эрини суяб келган одамга қараб бобиллаб бераркан. Исомиддиннинг мана шундай тили заҳаргина хотинини баъзан жонидан ортиқ кўриши эса яна-да ғалати эди. Буни Содиқнинг ўзи ҳам неча марта кўрган: алжиб, тили зўрға айланаётган, вужуди эса бешиктерватардай тебранаётган бўлса-да, Исомиддин меҳмондорчилик якунида «бу хотинимга» дея ғўлдираганча чўнтагига ширинлик солиб қўйишни унутмасди. Дастурхонда ширинлик бўлмаган тақдирда чойхона ҳовлисига чиқиб, гул қидириб қоларди. Қиш кунлари эса, ҳар қанча «ғишт» бўлиб қолса ҳам Исомиддин йўлда ўзини олиб келаётган машинани тўхтатиб, дўкондан ширинлик оларкан.\nТаниш дарвозага яқинлашаркан, Содиқ шуларни ўйлаб мийиғида илжайиб қўйди. Шу лаҳзада машина чироқлари дарвозани ёритди ва Содиқ шундоқ йўлакда мук тушиб ётган одамни кўрди. Беихтиёр тормозни босди. Машина дарвозадан уч-тўрт қадам нарига ўтиб тўхтади.\nБир зум иккиланиб тургандан кейин Содиқ қўл тормозини тортди ва эшикни очди. Ёмғир шаррос қуймоқда эди. Содиқ қунишибгина ташқарига чиқди-да, истар-истамай дарвоза томон юрди.\nСодиқ шундай ёмғир тагида икки букилиб, бир ёнбошида ётган гавдани ўзига қаратди. Ҳа, бу Исомиддин эди.\nИсомиддин норози бўлгандай бир нималар деб тўнғиллади. Афтидан, чекига буни олиб келиш тушган улфат Исомиддинни дарвозага суягану, қўнғироқни босасола ура қочган. Ичкаридан ҳеч ким чиқавермагач эса маст йиқилиб тушган, сўнг кўлмак устида парқу кўрпа оғушида ётгандай маза қилиб ухлайверган.\nСодиқ Исомиддинни бир амаллаб кўтариб олиб, дарвозага суяди ва уни бир қўли билан ушлаганча қўнғироқни кетма-кет босди. Жимлик. Демак, уйда ҳеч ким йўқ. Содиқ дарвоза тирқишидан мўралади. Ҳовли қоп-қоронғи эди.\nШу пайт Исомиддин нимадир деб ғўлдиради. Содиқ шу томонга ўгирилди ва унинг қўйнидан бир дона эзилган атиргулни чиқаришга уринаётганини кўрди.\nСодиқнинг жаҳли чиқди. Бир ками шу эди. Xотиним чиқди, деб тусмол қилди шекилли.\n— Оғримаган қулоғимга олтин исирға бўлдинг-ку, дардисар!\nСодиқ бу дашномни беихтиёр айтди. Кўнглида ҳеч бир нияти ҳам йўқ эди. Аммо жумладаги «олтин» сўзи негадир уни ҳушёр торттирди.\n«Бир ҳазиллашай, — дея ўзини ишонтиришга урина бошлади Содиқ. — Ана ундан кейин маст бўлиб, кўчада юмалаб юрмайди... Бир ҳазиллашай...»\nСодиқ Исомиддинни суяб ерга ўтқазди ва шоша-пиша қўлидаги тилла соатни ечиб олди. Олтин занжир ҳам осонлик билан ечила қолди. Лекин номсиз бармоқдаги узук сал қийнади — тиқилиб турган экан.\nНегадир иссиғи чиқиб, бўғриқиб кетаётган Содиқ ўрнидан туриб, атрофга аланглаб, ҳеч зоғ йўқлигига ишонч ҳосил қилгач, нарсаларни ошиғич тарзда шимининг чўнтагига жойлади. Кейин, қайтадан энгашиб, Исомиддинни ётқизиб қўяркан, қандайдир номаълум қутқу измида унинг чўнтакларини кавлади. Костюмнинг ички киссасидан бир даста пул чиқди. Содиқ уларни санаб ўтирмасдан чўнтагига солди.\nИсомиддин ёмғирга ҳам парво қилмасдан пишиллаб ухламоқда эди. Содиқ бир муддат уни кузатиб турди, кейин, атрофга яна бир бор аланглаб олгач, шошилибгина машинаси томон юрди.\nСодиқ илиққина машина кабинасига ўтираркан, яна бир бор ўзини ишонтирмоқчидай:\n— Боплаб бир ҳазиллашай, — деди.\n«Нексия» жойидан силтаниб қўзғалди.\nРежа ўта жўн эди. Содиқ эрта-индин Исомиддин ишлаётган АЁҚШга боради, уни бироз қўрқитади-да, сўнг:\n— Мана! — дея олган нарсаларини қайтариб беради.\nШўрлик Исомиддин тентак бўлиб қолса керак ўзиям.\nАммо АЁҚШга ўтишга эртасигаям, индинигаям вақти бўлмади. Ниҳоят учинчи куни рулни шу томонга бурган Содиқ қовоқ-тумшуғи осилиб кетган, соқол олишни ҳам унутган Исомиддинни бир чеккада шумшайиб ўтирган ҳолда кўрди.\nИсомиддин Содиқнинг саломига руҳсизгина алик олди. Сўнг:\n— Тинчликми, ошна?\n— Тинчлик... — дея базўр, истар-истамас жавоб қайтарди Исомиддин.\n— Ҳар хил гаплар эшитаяпман...\nИсомиддин ялт этиб унга қаради-да, оғир уф тортди:\n— Нарсаларимни шимо қилиб кетишибди.\n— Нима қилиб кетишибди.\nИсомиддин бу сафар зардалироқ тарзда деди:\n— Ўғирлаб кетишибди...\nСодиқнинг назарида, шу сўздан кейин у баралла кулиб юбориши ва чўнтакларида баданини куйдириб юборгудай бўлиб турган тилла буюмларни ҳамда ўттиз беш минг сўмни чиқариб бериши керак эди.\nАммо нимадир ҳалақит берарди. Баайни «сичқон-мушук» ўйини тез тугаб қолаётгандай, у етарли даражада ҳузур ололмаётгандай.\n— Нимангни олишибди?\nИсомиддин бу сафар Содиққа очиқдан-очиқ ғазаб билан қаради.\n— Нима, айцам топиб берармидинг?\nХудо шоҳид, Содиқ шу ерда ўйинни тугатмоқчи эди, аммо бунинг ўрнига тилига бошқа сўзлар келди:\n— Мен-ку, топиб беролмасман, лекин шунақа ишлар билан шуғулланиб юрадиган йигитлар бор. Агар хизмат ҳақига кўнсанг, гаплашиб бераман.\nСодиқнинг хаёлида бу гаплари ҳам ҳазилнинг давоми эди, холос. Бироқ чўкаётган одам хасга ёпишар экан. Исомиддин ҳам сакраб ўрнидан туриб кетди.\n— Оғзига сиққанини сўрасин, бераман!\nШундай вазиятда ҳам Исомиддиннинг катталик қилишга уриниши Содиқнинг иззат-нафсига тегди. Энди ўзини нафсонияти топталган одам ҳис қила бошлаган Содиқ ўйинни давом эттира бошлади.\n— Ўзи арзийдиган нарсами?\n— Арзиганда-чи... — алам билан уф тортди Исомиддин. — Xотиним совға қилган соат. Ёзуви бор эди. Шу топилсаям майлийди. Сепочка билан узукни ўзим олгандим... Xотинимнинг кўзига кўринмай деб ишга ҳар куни чиқаяпман... Сўрамаган одамим қолмади... Сен гаплаш. Xизмат ҳақидан ўйланма. Агар соат топилса, ўзингниям қуруқ қўймайман — бир ой текин бензин бераман.\nСодиқ мийиғида илжайди.\n— Ҳар куни Тошкентга қатнайман-а...\n— Менга деса Москвага қатнамайсанми!\nЭнди, шунча гапдан кейин, нарсаларни бирдан чиқариб бериш жуда ноқулай туюлди Содиққа.\n— Мелисага айтмадингми? — дея сўради у.\nИсомиддин қўл силтади.\n— Мелисага нима дейман? Ичибман, лойда ётиб қолибман, шунда мени шилиб кетишибди, дейманми...\n— Майли бўлмаса, — овозида недир улуғворлик пайдо бўлган Содиқ хайрлаша бошлади. — Бориб суриштириб кўрай-чи.\nИсомиддиннинг кўзлари умидвор йилтиради.\n— Бир ёрдам бер, жўра. Xизматингни қиламан... Ҳеч бўлмаса соат...\nСодиқ АЁҚШдан бамисоли шаҳарнинг ўғрибошисидай салобат ва виқор билан узоқлашди...\nТонгда мижоз учун талашиб-тортишишлар, ҳар бир йўловчини сарғайиб кутишлар, ана шундан кейин кира ҳақи устида бўладиган мунозара ва ниҳоят йўл азоби — буларнинг бариси ҳоритди шекилли, эрталабки ҳузур-ҳаловатдан асар ҳам қолмаган Содиқ намозшомга яқин автобекатга шалвираб кириб келди-ю, майдон адоғида қаққайиб турган Исомиддинни кўриб ҳайрон қолди. Бу орада машинани таниган «заправкачи» чопқиллаб етиб келди-да, ойнадан бошини чиқариб турган Содиққа қарата — на салом бор, на алик, — қичқирди:\n— Бўлдими, гаплашдингми?\nСодиқ гарангсиб қолди. Исомиддинни четга имлади ва:\n— Шу гап ҳамманинг олдида айтиладиган гапми? Яхши бор, ёмон бор,- деди худди бир нимадан хавотирланаётгандай. Кейин аста шивирлади:\n— Бу дунёда битмайдиган иш борми... Гаплашдим. Ҳаракат бошланган. Кутиб тур... Лекин йигирма беш фоизи уларники.\n— Бемалол, — жон ҳолатда иккала қўлини силтади Исомиддин. — Учаласи бир миллионга яқин туради. Мен уч юз минг бераман. Олдиндан. Соатнинг ўзи бўлсаям майли...\nСодиқнинг кўзлари тиниб кетди-ёв. Уч юз минг-а! Бир ой эшшакдек ишлаб уч юз минг топади, бунинг ҳам ярмини машина эгасига беради. Демак, икки ойда топганини...\nСодиққа бу фикр ўринли туюлди. Исомиддин шундай аҳволдаки, хотини совға қилган соатни топиш учун охирги иштонини сотишга ҳам тайёр. Яна ичи қизиб, юзи бўғриқа бошлаган Содиқ шоша-пиша машинасига ўтирди.\n— Ҳай, бориб гаплашиб кўрай-чи.\n— Жон жўра, — дея ёлворишга ўтди Исомиддин, — Уйга боришга бетим чидамаяпти...\n— Йигитлар билан учрашаман, вазиятни тушунтираман, — дея Содиқ машина калитини буради.\nУч юз... Яна ўттиз беш... Ёмон эмас... Йиққанига қўшса бир эскироқ «Жигули»га етиб қолади. Ўзингни машинанг — ўзингники-да. Бировнинг қош-қовоғига қарамайсан, ишқилиб бузилиб қолмасин-да дея юрагинг пўкиллаб турмайди.\nСодиқ ўзининг топқирлигидан ўзи мамнун бўлди. Шундай олиб бориб беради-да, «Йигитлар сен билан учрашиб ўтирмоқчи эмас, атаганингни ўзимга беравер, олиб бориб бераман», дейди, томом-вассалом. Исомиддин жон-жон деб рози бўлади, бу ҳақда гап бўлиши мумкин эмас.\nАммо-лекин Содиқ боплади, бир ўқ билан икки қуённи урди...\nТуни билан турли хаёлларга бориб, ухлай олмай, тўлғониб чиққан Содиқ тонг саҳарда боши ғувиллаб ўрнидан турди.\nУч юз ўттиз минг... Яхши. Лекин... мабодо... бир миллионнинг ўзи бўлсами... Янгироқ «Жигули» олса бўларди. Эскини ямаб эсинг кетгунча... Ўзи бензинни уриб қолиш эвазига келган бўлса... Ўтники ўтга, сувники сувга, қолди қатиқнинг пули... Яна топади, олади... Бундан ҳам зўрини...\nСодиқ отаси берган нарсани йўқотиб қўйган ёш боладай жовдираб турган Исомиддинни эсладию, беихтиёр шоша-пиша соатни олиб, ундаги ёзувга қаради. Оддийгина ёзув экан. Бор-йўғи: «Турмуш ўртоғим Исомиддин акага. Туғилган кунингиз билан. Xотинингиз» деб ёзилган, кейин сана кўрсатилган экан, холос. Xудо билади, «турмуш ўртоғим» деган сўзни устанинг ўзи қўшгандир.\nЎзининг йўлига кўз тикиб турган Исомиддинни кўриб Содиқнинг энсаси қотди. Нима, у авлиёмидики, йўқолган нарсаларни топиб берса. Кетган нарса кетди-да. Бош омон бўлсин... Нима, ўлар жойдамидинг... Совға бўлса бўпти-да. Пул бўлса — чангалда шўрва, бунақанги совғалардан юзлаб қилса бўлади...\nИсомиддин Xизрни кўргандай ҳаяжонланиб, атрофида гирдикапалак бўлаётганини ижирғаниброқ кузатиб турган Содиқ дағалроқ тарзда деди:\n— Йигитлар ҳаракатда... Лекин агар шу бугуннинг ўзида топилмаса бошқа изламаймиз, дейишаяпти.\nРанги оқариб, кўзларининг пахтаси чиқиб кетган Исомиддин яна ёлворди:\n— Бир иложини қил, жўра...\nСодиқ автобекатда Тошкентга йўловчи излаб изғиб юрган чоғи заргарлик буюмлари дўконига бирров кириб чиқди. Яхши, тилла нархи яна ошибди. Яхши... Соатдаги ёзувни эса Тошкентда ўчириб келсаям бўлади...\nОмади келган кун эканми, мижозлар ҳам тезда топила қолди.\nТошкент йўлидаги «Жаҳон бозори»га кириб, сигарета сотиб олган Содиқ шошиб машинаси томон юраётган маҳал дарвоза ёнида турган тиланчилардан бири уни тирсагидан тутиб, ўзига қаратди. Бу қозондай қоп-қора, бадбашара, фақат кўзининг оқи йилтираб турган, сочи оқариб кетган бошига катта рўмол ўраган, чамаси олтмиш ёшлардан ошган аёл эди.\n— Юз сўм бер, ўғлим, — деди кампир қаҳр билан. — Дуо қиламан, йўлинг очилади.\nСодиқ жаҳл билан қўлини тортиб олди.\n— Пул йўқ.\nТиланчи энди Содиқнинг йўлини тўсди.\n— Бировнинг ҳақи ёмон бўлади, болам. Юз сўм садақа қил, йўлинг очилади.\nСодиқ кампирни айланиб ўтди-да, шошиб йўлида давом этди. Ортидан кампирнинг норози тарзда писанда қилганини эшитди:\n— Бекор қилдинг, болам...\nСодиққа Тошкент йўли ёд бўлиб кетган. Машинани ҳам ҳар бир мурватига қадар ҳис қилиб туради. Аммо Сирдарёга етишган маҳал кутилмаганда олдинги баллон ёрилиб қолди. Xайрият, запас баллон бор эди, бир пасда алмаштириб олди. Энди юришда давом этиб, тезликни юзга етказган маҳал уни қувиб ўтган улкан «КамАЗ» орқа баллонидан отилган тош «Нексия»нинг олд ойнасини чатнатиб юборди. Ўргимчак тўридай из қолган ойнага қараркан, Содиқ аламдан «дод» деб юборай деди ва беихтиёр тиланчи аёлнинг қўрқинчли чеҳрасини эслади...\nИшқилиб, йўлнинг бу ёғи тинч кечди.\nОлисга қатнайдиган киракаш ҳайдовчиларнинг бир одати бор: улар иложи борича тўрт кишилик гуруҳни машинасига олмасликка ҳаракат қилишади. Ахир билиб бўладими... Йўловчиларнинг бир-бирларини танимаганлари маъқул. Мабодо улар ичида аёл киши бўлса янада яхши...\nЭрталабдан буён Исомиддинга айтадиган гапларини хаёлида пишитаётган, ҳаяжон зўридан тузукроқ тушлик ҳам қилолмаган Содиқ аввал иккита эркак мижоз топди, сўнг иккита йигитчани. Эркакларнинг совуқроқ башараси ўзига ёқмаган бўлса-да, уларни олди-ю, йўлга чиқди.\nСодиқ шошарди. Тезроқ шаҳарга етиб борса-ю, Исомиддинни топиб, шундай-шундай деса... Кейин... ҳаммаси, ҳаммаси ўзига қолса... Кейинги ҳафталар оппоққина «06» олса...\nСодиқ беихтиёр илжайиб қўйди...\nМашина Пахтакор шаҳри қайрилишидан ўтиб, очиқ майдонга чиққан маҳал Содиқ бўйнига арқон ташланганини сезди. У ажабланиб ёнбошига қаради. Арқонни орқада ўтирган йигитчалардан бири ташлаганди, ёнбошда ўтирган турқи совуқ эркак пичоқ яланғочлаб турарди. Содиқ ҳатто қўрқишга ҳам улгуролмади — муздай тиғ биқинига «порт» этиб санчилди...\nЙўл бўйидаги ариққа ташлаб кетилган, сувда шишиб кетган мурда уч кундан кейин топилди...\nТерговчилар марҳум кийган жинси шимнинг орқа чўнтагидан тилла соат топишди. Қолган чўнтаклар бўм-бўш эди. Соат орқасида ёзув бор эди, шу сабабли унинг эгаси тезда топила қолди.\nИсомиддин кўп эзилди. Миршабларга «Содиқ дўстим мени деб ўлиб кетди!» деб йиғлаб борди, дўст-биродарларига кўзда ёш билан Содиқнинг мардлиги, тантилиги, айниқса ўзининг ўғирлаб кетилган нарсаларини топиш учун астойдил ҳаракат қилганини, эҳтимолки шунинг учун жонини қурбон қилганини айтиб чарчамасди.Бу эътироф Исомиддинга сал қимматга ҳам тушди: Содиқнинг хеш-уруғлари чуввос солиб унга ёпишдилар; эркаклар «қотил» деб сўкдилар, аёллар мунғайиб турган «заправкачи»нинг юзини тирнаб ташладилар...\nИсомиддин дўст-биродарлари билан Содиқнинг маъракалари ўтказилишига бош-қош бўлиб турди. Сўнг «Қарзим бор эди», дея уч юз минг сўм ташлаб кетди. Аммо марҳумнинг хеш-уруғи бу миқдордан қониқмаган, яна шунча талаб қилган...\nИсомиддинни бир неча бор Содиқнинг қабри ёнида кўзда ёш билан тиловат қилиб ўтирган ҳолда кўрганлар «Энг яқин, энг содиқ дўстидан ажралиб қолди-да, бечора», дея афсусланиб бош чайқаб қўйишарди. Аммо «Ахир, ёшгина Содиқ шуни деб ўлиб кетди. Виждони қийналаётган-да», дегувчилар кўпроқ эди...\n20 Қизил тилла, қип-қизил тилла (ҳикоя) [Abduqayum Yoʻldosh] 329\n21 Tilla soat (hikoya) [Abduqayum Yoʻldosh] 389\n22 Toʻy (qissa) [Abduqayum Yoʻldosh] 697


Расулимизнинг Қуръонда келган сифатларини биласизми?\nПайғамбар соллаллоҳу алайҳи васаллам буюк мақом ва мартаба соҳибидирлар. У зот Пайғамбарларнинг саййиди, раҳмат Пайғамбари, буюк шафоат соҳиби, мақоми маҳмуд эгасидирлар. Қуйида Набий соллаллоҳу алайҳи васалламнинг Қуръони Каримда келган сифатларини далиллар билан келтириб ўтамиз.\nАллоҳнинг мўминларга туҳфаси.\n“Батаҳқиқ, Аллоҳ мўминларга ўзларидан Пайғамбар юбориб, неъмат берди. У аларга Аллоҳнинг оятларини тиловат қилиб берадир, уларни поклайдир, китоб ва ҳикматни ўргатадир. Гарчи олдин очиқ-ойдин адашувда бўлсалар ҳам” (Оли Имрон, 164).\nРасулуллоҳ соллаллоҳу алайҳи васалламни Таврот ва Инжилда васф этилганлари.\n“Улар ўз ҳузурларидаги Таврот ва Инжилда ёзилган ҳолида топиладиган, уларни яхшиликка буюриб, ёмонликдан қайтарадиган, уларга покиза нарсаларни ҳалол қилиб, нопок нарсаларни ҳаром қиладиган, устиларидаги юкни енгиллатиб, кишанларни ечадиган уммий, Набий, Пайғамбарга эргашадилар. Бас, унга иймон келтириб, ёрдам бериб ва уни қўллаб-қувватлаган ҳамда унга нозил бўлган нурга эргашганлар–ана ўшалар нажот топгувчилардир”, деди. (Аллоҳдан гуноҳларини кечишини сўраганларидан сўнг, у зот икки дунёнинг яхшилигини ҳам сўрадилар. Фақат охиратнинггина эмас, бу дунё ва у дунёнинг яхшиликларини сўрадилар. Бу ҳаммага ўрнак бўлиши керак. Мусо (а.с.) танлаб олинган етмиш нафар номидан қилган илтижолари охирида “Биз сенга тавба қилдик”, дедилар. Муҳаммаднинг (с.а.в.) сифатлари ҳақиқий Таврот ва ҳақиқий Инжилда ёзилган. Шундай бўлишини Аллоҳ таоло қадимда Мусо (а.с.) билан бирга мийқотга келган Бани Исроилнинг етмишта вакилига ҳам айтган. Кейинчалик шундай бўлди ҳам. Қанчадан-қанча аҳли китоблар ёки бу китоблардан бўлажак Пайғамбарнинг сифатлари ҳақида маълумот олганлар Муҳаммадни (с.а.в.) кўришлари билан иймонга келдилар.) (Аъроф, 157).\nРасулуллоҳ соллаллоҳу алайҳи васалламнинг барчага пайғамбар этиб юборилганлари.\n“Сен: “Эй одамлар, албатта, мен сизларнинг барчангизга, осмонлару ернинг мулки Уники бўлган, Ундан ўзга илоҳ йўқ бўлган ва тирилтириб ўлдирадиган Аллоҳнинг Пайғамбаридирман. Бас, Аллоҳга ҳамда Унинг Аллоҳ ва Унинг калималарига иймон келтирадиган уммий элчисига–Пайғамбарига иймон келтиринг. Ва унга эргашинг, шоядки ҳидоят топсангиз”, деб айт”. (Бурунги Пайғамбарлар ўз қавмлари ва ўз замонларига, ўзларидан сўнг янги Пайғамбар келгунча бўлган даврга Пайғамбар бўлганлар. Улар инсоният тарихининг маълум бир даври учун масъул бўлганлар. Аммо Ислом Пайғамбари Муҳаммад (с.а.в.) бутун олам халқларига ва қиёматга қадар кечадиган замонларга Пайғамбар бўлиб келдилар. У кишининг шариатлари вақт ўтиши билан эскириб қолмайди, балки барча вақт ва маконга салоҳияти бор шариатдир. Шунинг учун ҳам Муҳамадга (с.а.в.) бутун инсониятга қарата, мен барчангизга Пайғамбарман, деб айтиш ҳуқуқи берилган.) (Аъроф, 158).\n“Биз сени барча одамларга фақат хушхабарчи ва огоҳлантиргувчи қилиб юбордик. Лекин одамларнинг кўплари билмаслар” (Сабаъ, 28).\nРасулуллоҳ соллаллоҳу алайҳи васалламнинг барчанинг иймон келтиришига ҳарисликлари, умматларига меҳрибонликлари.\n“Батаҳқиқ, сизларга ўзингиздан бўлган, сизнинг машаққат чекишингиз унинг учун оғир бўлган, сизнинг (саодатга етишингизга) ташна, мўминларга марҳаматли, меҳрибон бўлган Пайғамбар келди”. (Ояти каримада Пайғамбаримизнинг (с.а.в.) асосий сифатларидан бир нечаси зикр қилинмоқда. Дунё тарихида У зотдек (с.а.в.) кишиларга марҳаматли, меҳрибон инсон бўлган эмас. Бу улкан ҳақиқатни Пайғамбаримиз (с.а.в.) сийратлари ва ҳадисларидан билиб оламиз.) (Тавба, 128).\nАллоҳ таолонинг Пайғамбаримиз соллаллоҳу алайҳи васалламга саловот айтиши ва бандаларни у зотга саловот айтишга буюргани.\n“Албатта, Аллоҳ ва Унинг фаришталари Пайғамбарга саловот айтурлар. Эй иймон келтирганлар! Сиз ҳам унга саловот айтинг ва салом юборинг”. (Араб тилида “саловот” сўзи “салот”нинг жами бўлиб, дуо маъносини англатади. Арабчада намоз ҳам “салот” дейилади. Чунки намозда ҳам дуо маъноси бор. Аммо “салот” Аллоҳ таоло томонидан бўлганида “дуо” маъносини йўқотади. Аллоҳ таолонинг Пайғамбаримизга (с.а.в.) саловот айтишининг маъноси у зотга (с.а.в.) ўз раҳматини юбориши, улуғлаши, мақомларини кўрсатиши ва фаришталар ҳузурида шаънларига мақтовлар айтишини англатади.) (Аҳзоб, 56).\nПайғамбар соллаллоҳу алайҳи васалламга ёмонлик қилганлар қаттиқ азобланади.\n“Албатта, Аллоҳга ва Унинг Расулига озор берадиганларни Аллоҳ бу дунё ва охиратда лаънатлади ҳамда уларга хорловчи азобни тайёрлаб қўйди”. (Аллоҳга озор бериш–Аллоҳга ширк келтириш, унга осий бўлиш, Уни Ўзига мос бўлмаган сифатлар билан сифатлаш, динга, Пайғамбарларига, китобларига тил теккизиш. Пайғамбарга (с.а.в.) озор бериш, ўша вақтда у зотга қарши чиқиш, жисмоний ва маънавий зарба бериш, шахсларига, оилалари ва умматларига нисбатан ёмонлик қилиш, иғво, бўҳтон қилишдан иборатдир. Ҳозирда ҳам худди шундай: ким у кишининг шахсларига, динларига, шариатларига, оилаларига, китобларига, суннатларига, умматларига тил теккизса, у зотга (с.а.в.) озор берган бўлади.) (Аҳзоб, 57).\nМуҳаммад соллаллоҳу алайҳи васаллам набийларнинг сўнггисидир.\n“Муҳаммад сизлардан бирон эркакнинг отаси бўлган эмас. Лекин Аллоҳнинг Расули ва Набийларнинг сўнггисидир. Аллоҳ ҳар бир нарсани ўта билгувчидир” (Аҳзоб, 40).\nРасулуллоҳ соллаллоҳу алайҳи васаллам шоҳид, хушхабар айтувчи, огоҳлантирувчи, Аллоҳнинг динига даъват қилувчи, сирож ва мунирдирлар.\n“Эй Набий, албатта, Биз сени гувоҳлик бергувчи, хушхабар элтгувчи ва огоҳлантиргувчи. Ўз изни ила Аллоҳга даъват қилгувчи ҳамда нурли чироқ қилиб юбордик”. (Ушбу оятда Пайғамбаримизнинг (с.а.в.) тўртта вазифалари ва битта сифатлари зикр қилинмоқда. Ҳа, Муҳаммад (с.а.в.) жоҳилият зулматларидаги нурли чироқдирлар. Турли зулматлар ичида йўлини топа олмай, уриниб-суриниб юрган кишиларни Исломнинг ёруғ йўлига бошловчи нурли чироқдирлар.) (Аҳзоб, 45-46).\n“Биз сени фақат хушхабарчи ва огоҳлантиргувчи этиб юборганмиз, холос” (Фурқон, 56).\nРасулуллоҳ соллаллоҳу алайҳи васаллам очиқ огоҳлантирувчидирлар.\n“Сен: “Эй одамлар! Мен сизлар учун фақат бир очиқ огоҳлантиргувчиман, холос”, деб айт” (Ҳаж, 49).\n“Албатта, Биз сени ҳақ ила хушхабарчи ва огоҳлантиргувчи этиб юбордик. Қайси бир умматки бўлса, унда огоҳлантиргувчи бўлган”. (Эй Пайғамбар, албатта, Биз сени ҳақ дин ва ҳақ китоб ила мўминларга хушхабарчи, кофирларга огоҳлантирувчи–қўрқитувчи қилиб юбордик. Сенинг Пайғамбар бўлишинг ажабланарли иш эмас, янгилик ҳам эмас.) (Фотир, 24).\nЗоҳирда ҳам, ботинда ҳам Пайғамбар соллаллоҳу алайҳи васалламга бўйинсўниш.\n“Йўқ, Роббингга қасамки, сени ўз ораларида чиққан келишмовчиликларга ҳакам қилмагунларича, кейин, чиқарган ҳукмингга дилларида танглик топмасдан, бутунлай таслим бўлмагунларича, зинҳор мўмин бўла олмаслар!” (Демак, иймоннинг, мўминликнинг бир шарти–ҳар бир нарсада Пайғамбарни (с.а.в.), яъни, Ислом динини ҳакам қилиб олиш зарурлигидир. Мўмин-мусулмонман деган одам, мўмин-мусулмонмиз деган жамият ўзининг ҳар бир ишини Исломнинг ҳукми ила олиб бориши керак. Шу билан бирга, ушбу ҳукмга ҳам ичидан тўла рози, ҳам сиртидан бутунлай таслим бўлиши керак. Бу ҳақиқатни Аллоҳ таоло қасам билан таъкидлаб айтмоқда. Пайғамбаримиз (с.а.в.) ҳам ўз ҳадисларидан бирида: “Менинг жоним қудрат қўлида бўлган зот билан қасамки, ҳавою нафси мен келтирган нарсага тобеъ бўлмагунча, бирорта одам мўмин бўла олмайди”, деганлар.) (Нисо, 65).\nАллоҳга ва Расулига итоат қилганнинг мартабаси.\n“Ким Аллоҳга ва Расулга итоат қилса, бас, ана ўшалар Аллоҳ неъмат берган набийлар, сиддиқлар, шаҳидлар ва солиҳлар билан биргадирлар. Ва уларнинг рафиқлари қандай ҳам яхши!” (Нисо, 69).\nАллоҳ таолонинг Набий соллаллоҳу алайҳи васалламга фазлу марҳамати.\n“Агар сенга Аллоҳнинг фазли ва раҳмати бўлмаганида, улардан бир тоифаси сени адаштиришга уринган эдилар. Улар фақат ўзларини адаштирадилар, холос. Сенга ҳеч зарар етказа олмайдилар. Аллоҳ сенга китобни ва ҳикматни туширди ҳамда билмаган нарсангни билдирди. Ва сенга Аллоҳнинг фазли улуғ бўлди”. (Яъни, Аллоҳ таоло ўз фазли ва марҳамати ила оятлар тушириб, ҳақиқатни баён қилмаганида, Тўъма ибн Убайрақнинг қавми, уни одамлар олдида оқлашни талаб қилиб, айбни яҳудий шахсга ағдариб, Пайғамбарни адаштиришга уриниб қолган эдилар. Аммо бу ишлари билан улар ўзларини адаштирадилар, холос. Хар қанча уринсалар ҳам Пайғамбарга (с.а.в.) зарар етказа олмайдилар. Аллоҳ доимо ўз Пайғамбарини сақлайди. Мазкур ҳодисада ноқулайликдан сақлаб қолгани ўзига хос фазлу карамдир. Лекин асосий фазли ва ҳақиқий марҳамати: “Аллоҳ сенга китобни (Қуръонни) ва ҳикматни (суннатни) туширди ҳамда билмаган нарсангни билдирди. Ва (шу билан) сенга Аллоҳнинг фазли улуғ бўлди”.) (Нисо, 113).\nАллоҳ ва Расули бирор ишга буюрса, бандаларда ҳеч бир ихтиёр қолмайди.\n“Ҳеч бир мўмин эркак ва ҳеч бир мўмина аёл учун Аллоҳ ва Унинг Расули бир ишга ҳукм қилганида, ўз ишларини ўзларича ихтиёр қилмоқ йўқ. Ким Аллоҳга ва Унинг Расулига осий бўлса, бас, батаҳқиқ, очиқ адашиш-ла адашибди” (Аҳзоб, 36).\nМуҳаммад соллаллоҳу алайҳи васаллам умматлари учун ҳужжатдирлар.\n“Эй одамлар! Сизга Роббингиздан бурҳон келди ва сизга аниқ нурни нозил қилдик”. (Бу бурҳон Қуръони Каримдир. Ушбу бурҳон Аллоҳнинг ягоналигининг бурҳонидир. Ушбу бурҳон Пайғамбар алайҳиссаломнинг ҳақликлари бурҳонидир. Ушбу бурҳон Исломнинг икки дунё саодатига элтувчи дин эканлигининг бурҳонидир. Аллоҳ таоло Ўз бандаларига раҳм этиб, уларга икки дунё бахтига эришиш дастури қилиб нозил этган бу Қуръон аниқ нурдир.) (Нисо, 174).\nМуҳаммад соллаллоҳу алайҳи васаллам карамли Расулдирлар.\n“Албатта у(Қуръон) карамли Расулнинг сўзидир”. (Қуръони Каримни Пайғамбаримиз саллоллоҳу алайҳи васалламга нисбат берилиши У зот (с.а.в) у каломни тиловат қилувчи ва кишиларга етказувчи эканлигидандир.) (Алҳааққаҳ, 40).\nМуҳаммад соллаллоҳу алайҳи васаллам буюк хулқ соҳибидирлар.\n“Ва албатта, сен улкан хулқдасан” (Қалам, 4).\nРасулуллоҳ соллаллоҳу алайҳи васаллам барча оламлар учун раҳматдирлар.\n“Биз сени фақат оламларга раҳмат қилиб юбордик” (Анбиё, 107).\nАллоҳ таолонинг Ўзи Муҳаммад соллаллоҳу алайҳи васалламнинг Расул эканликларига гувоҳлик берди.\n“Муҳаммад Аллоҳнинг Расулидир. У билан бирга бўлганлар кофирларга шиддатли, ўзаро раҳимдилдирлар. Уларни Аллоҳдан фазл ва розилик тилаб, рукуъ ва сажда қилган ҳолларини кўрурсан. Уларнинг сиймоси сажда асаридан юзларида (балқийдир). Ана ўша, уларнинг Таврот ва Инжилдаги мисолларидир. Бу худди уруғини ёриб чиқариб, қувватланиб, йўғонлашиб, поясида тик туриб, деҳқонларни ажаблантирган бир экинга ўхшайдир. Кофирларнинг ғазабини қўзиш учун. Аллоҳ улардан иймон келтириб ва солиҳ амалларни қилганларга мағфират ва улуғ ажрни ваъда қилди”. (Саҳобалар, оталари ёки болалари кофирлар сафида бўлсалар, уларга қарши ҳам қаттиққўл бўлганлар. Аммо ким бўлишидан қаттий назар, мусулмонга меҳрибон бўлишган. Уларнинг асосий сифатларидан бири — ҳамма ишни Аллоҳнинг фазли ва розилиги учун қилишлари. Яна бир сифатлари — улар доим рукуъ ва сажда холатида, яъни, ибодат холатида бўладилар. ) (Фатҳ, 29).\nРасулуллоҳ соллаллоҳу алайҳи васалламда гўзал ўрнак бор.\n“Батаҳқиқ, сизлар учун–Аллоҳдан ва охират кунидан умидвор бўлганлар учун ва Аллоҳни кўп зикр қилганлар учун Расулуллоҳда гўзал ўрнак бор эди”. (Пайғамбаримиз (с.а.в.) аҳзоб урушида ҳам, одатдагидек, энг гўзал намуналарни кўрсатдилар. Хавф-хатар тасвирлаб бўлмайдиган даражада катта эканига қарамай, заррача қўрқмасдан, Мадинани ҳимоя қилишга чиқдилар. Салмони Форсийнинг (р.а.) фикрларини қабул этиб, ҳандақ қазишни бошладилар. У зот (с.а.в.) шундай хатарли ва нозик бир пайтда мўмин-мусулмонлар учун ишонч, орзу-умид, хотиржамлик тимсолига айландилар.) (Аҳзоб, 21).\nМуҳаммад соллаллоҳу алайҳи васалламнинг қиёматдаги мақомлари.\n“Ҳар бир умматга ўзидан гувоҳ олиб келган кунимизда сени анавиларга (умматингга) гувоҳ қилиб келтирамиз. Сенга китобни ҳар бир нарсани баён қилувчи этиб, мусулмонларга ҳидоят, раҳмат ва хушхабар қилиб нозил этдик”. (Яъни, қиёмат куни ҳар бир умматга Пайғамбарини гувоҳ этганимиздек, сени ҳам умматингга гувоҳ қилиб келтирамиз. Сенга Қуръони Каримни нозил қилишдан мақсад ҳар бир нарсани баён қилиб беришдир. Қуръон мўминлар учун Аллоҳнинг раҳматидир, мусулмонлар учун ҳидоятдир. Қуръони Карим мўминлар учун хушхабардир, уларга иймонлари орқасидан келадиган яхшиликлар хушхабарини беради.) (Наҳл, 89).\nМуҳаммад соллаллоҳу алайҳи васалламга эргашганнни Аллоҳ таоло яхши кўради.\n“Сен: “Агар Аллоҳга муҳаббат қилсангиз, бас, менга эргашинг. Аллоҳ сизга муҳаббат қилади ва сизларни гуноҳларингизни мағфират қилади”, деб айт” (Оли Имрон, 31).\nМуҳаммад соллаллоҳу алайҳи васаллам ҳам Аллоҳнинг бандасидирлар.\n“Ва, албатта, Аллоҳнинг бандаси Унга ибодат қилиб турганда улар унинг атрофида от ёлидек тўпланиб, босиб юборай дейишди”. (Бу оятда жинларнинг Пайғамбар алайҳиссалом ҳузурларига иккинчи бор келиб Қуръон эшитганлари пайти тасвирланяпти.) (Жин, 19).\nСўзимиз охирида мавзуга алоқадор бир ҳадисни кўриб ўтамиз.\nАнас розияллоҳу анҳудан ривоят қилинади, албатта, Расулуллоҳ соллаллоҳу алайҳи васаллам “Сизлардан бирингиз, токи мен унга боласидан ҳам, отасидан ҳам ва барча инсонлардан ҳам маҳбуброқ бўлмагунимча, комил мўмин бўлмайди” дедилар. Муттафақун алайҳ.\nМақола муаллифи: МУҲАММАД РАЖАБ МУНЪИМ\n1681 марта ўқилди\nДругие материалы в этой категории: « Расулимиз кўзлари ёшланган ёхуд изтиробга айланган кун\tНабавий суннатдан олинган 10та илмий ҳақиқат »


Депутат: «Пули тўлангач, ҳам ойлаб машина чиқишини кутсанг, ҳам 85 фоиз пул тўлаш қайси ақлга сиғади?» - Zamin.uz\n12:52 / 08.11.2020\nДепутат: «Пули тўлангач, ҳам ойлаб машина чиқишини кутсанг, ҳам 85 фоиз пул тўлаш қайси ақлга сиғади?»\nОлий Мажлис Қонунчилик палатаси депутати Расул Кушербаев Ўзбекистонда машина олиш учун аввалдан 85 фоиз тўлов қилиш масаласини танқид қилиб чиқди.\n«Ҳамма биладики, Узавтомоторс АЖ дилерлари билан автомашина сотиб олишда шартнома қийматининг камида 85 фоизини олдиндан тўлаш талаблари кўрсатилган. Монополистнинг истеъмолчига диктовкаси шу қадар кучлики, ҳеч ким нега 85 фоиз олдиндан тўлов қилишим керак ўзи деб сўраб ҳам ўтирмайди.\nМашина пули тўлангач, миниб кетилса-ку, майли, лекин пули тўлангач, ойлаб машина чиқишини кутсанг ҳам 85 фоиз пул тўлаш қайси ақлга сиғади?\nАмалдаги қонунчиликка кўра, шартнома шартлари кучга кириши учун 15 фоиз олдиндан тўлов кифоя. Бу меъёрлар бундан 25 йил аввалги фармонда белгилаб қўйилган.\nАйтишингиз мумкин, фармонда олдиндан тўловнинг энг кам миқдори 15% этиб кўрсатилган. Демак 50 фоиз ҳам, 85 фоиз ҳам, ҳатто 100 фоиз ҳам мумкин деб. Ҳа, шундай, лекин қонунга кўра бу томонларнинг ўзаро келишувига кўра белгиланади.\nИстеъмолчилар ҳуқуқларини ҳимоя қилиш тўғрисидаги Қонунга кўра Товар (иш, хизмат)лар учун ҳақ тўлаш шакли ҳамда тартиби истеъмолчи билан сотувчи (ишлаб чиқарувчи, ижрочи) ўртасидаги келишувга биноан белгиланади. Томонлар ўртасида шартнома нарсаси, миқдор, нарх ва бошқа муҳим шартлар тўғрисида келишувга эришилса, истеъмолчи билан ишлаб чиқарувчи (ижрочи, сотувчи) ўртасида шартнома тузилган ҳисобланади.\nЛекин Сиз Узавтомоторс АЖ билан 15 фоиз олдиндан тўлов шартларида автомашина сотиб олиш учун шартнома тузишга уриниб кўринг. Қонун бўйича бунга ҳақли бўлсангиз ҳам асло бунинг иложи йўқ, чунки улар монополист диктовкаси билан тузилган шартноманинг битта ҳарфини ҳам ўзгартиришмайди. Нега? Чунки у монополист.\nЭнди сиз масалан, мебель сотувчи билан шартнома тузинг, шартноманинг ҳар бир бандини сотувчи билан муҳокама қилиб, ўзаро келишув асосида белгилайсиз, бемалол 15 фоиз олдиндан тўлов билан мебель буюртма қила оласиз. Чунки сизда мебель олишда танлов бор.\nШунга шунчами, дейсизми? 85 фоиз олдиндан тўлов бу Узавтомоторс АЖ учун текин кредит, сиз учун эса ортиқча тўлов аслида.\nМасалан, ўтган ҳафтада 2021 йил июнь ойида автомашина чиқариш шартларида (!) Лабо автомашинаси сотиб олиш учун шартнома тузиши мумкин эди (ҳозир салонларда Лабога шартнома қолмаган).\nЯъни, 85 фоиз тўлов қилган харидор Лабони 8 ой кутади (яна +30 кун ҳам қўшилган). 76 миллион сўмлик Лабонинг 85 фоизи 65 млн. сўм бўлади. Ваҳоланки, харидор Лабо олишга шартнома тузиш учун 65 млн. сўм эмас, 11 млн. сўм тўлашга тўла ҳақли. Йўқ, Узавтомоторс АЖ монопол шартларини тиқиштириб, бунга асло рози бўлмайди. Натижада харидорнинг 54 млн. сўм пули 8 ойга музлайди, Агар шу пулни харидор энг паст ставкада йиллик 14% устама билан банк депозитида 8 ой сақласа, камида 5 млн. сўм қўшимча даромадга эга бўлган бўларди. Бу дегани ўша 76 млн. сўмлик Лабо харидорга, 76 млн. сўм эмас, камида 81 млн. сўмга тушаяпти дегани.\nХаридордан олдиндан 85 фоизлик тўлов олган Узавтомоторс АЖ нима қилади, аввало ўзининг пулига эмас, харидорнинг пулига автомашина ишлаб чиқаради, яна банклардаги депозитларда бир неча ой сақлаш эвазига даромад ҳам кўради.\nДарвоқе, Монополияга қарши кураш қўмитаси Узавтомоторс АЖ автомашиналари таннархини ҳисоблаганида харидорлардан 85 фоизлик тўлов ҳисобига йиғилган маблағларни монополистнинг банк депозитларига жойлаштиришдан олинган миллиардлаб даромадларни инобатга олганмикан?\nМаълумот учун: Узавтомоторс АЖ (ДжиЭм Ўзбекистон АЖ) 2011 йилга қадар ҳам 15 фоиз олдиндан тўлов шартларида шартномалар тузиб келган.\nДепутат сифатида Монополияга қарши кураш қўмитасидан Узавтомоторс АЖ дилерларидан автомашина сотиб олишда 85 фоизлик олдиндан тўлов мажбурияти амалдаги қонунчилигимизга мувофиқлиги масаласини ҳам алоҳида ўрганиб чиқишни сўраб қоламан. Узавтомоторс АЖ эса олдиндан 85 фоиз тўлов эвазига шаклланган миллиардлаб бепул маблағлар ҳисобидан эга бўлаётган қўшимча даромадлари қай йўналишда сарфланаётганини очиқласа, ёмон бўлмасди», - дейилади депутат муносабатида.\nЭслатиб ўтамиз, Узавтомоторс АЖ яқиндагина Монополияга қарши курашиш қўмитаси билан судлашиб, ғолиб чиққанди. «Замин» янгиликларини «Вконтакти»да кузатиб боринг\n4-04-2020, 00:18, Авто\n«Микрокредитбанк» янги автокредит таклиф қилмоқда\n4-03-2020, 08:23, Авто\nЭнди «Lacetti»ни 1 йил фоизсиз муддатли тўлов асосида сотиб олиш имкони мавжуд\n3-04-2019, 22:24, Авто\n26-07-2018, 17:50, Авто\nAвтомобилни кредитга олиш учун қандай ҳужжатлар керак?\n22-06-2017, 16:03, Авто\n“Алоқабанк” ва “Асакабанк" автокредит беришни бошлади\n21-06-2017, 22:14, Авто


Трамп: Таклифларим қабул қилинмаса, ҳукумат ёпилаверсин\n06 март 2021, Тошкент вақти: 17:54\nАҚШ Конгрессидаги икки партия яна бюджет устида баҳслашар экан, иммиграция тизимини ўзгартириш бўйича таклифлар келишувга тўғаноқ бўлиб турибди. Болалигида АҚШга олиб келинган, шу ерда улғайган ҳужжатсиз муҳожирлар ҳақида гап кетмоқда. Уларни депортациядан ҳимоя қилиб келган дастур март ойида тугайди.\nПрезидент Дональд Трамп реформалар зарурияти ҳақида гапирганда доимо иммигрантлар содир этган жиноятларни ҳам эслатиб ўтади.\n"Таклифларим қабул қилинмаса, ҳукумат ёпилаверсин. Иммиграция тизимидаги нуқсонларни бартараф этишимиз керак", - дейди у.\nБу сингари пўписалардан демократлар хуноб. Улар президент билан ишлаш мушкул эканини, Трамп сўзида турмаслигини айтмоқда.\n"Ҳукумат аллақачон бир марта ёпилди. Яна шундай бўлишини ҳеч ким истамайди", - дейди демократлар сардори Чак Шумер.\nДАCА дастури Обама даврида яратилган бўлиб, Америкада катта бўлган ҳужжати йўқ минглаб муҳожирларга ишлаш, ҳайдовчилик гувоҳномасини олиш ва ҳар икки йилда статусини янгилаб туриш имкониятини берган. Президент Трамп ДАCАни ёпиб, бу ёшларга фуқаролик учун йўл очишга розилигини билдирган. Аммо президент шу билан бирга чегарада девор қуриш учун пул сўрамоқда, грин карта лотерея ўйинини бекор қилишни талаб қилмоқда.\nИкки партия аъзолари биргалашиб таклиф этган компромиссни Трамп рад этган. ДАCА программаси март бошида тугатилади.\n"Нафақат гуманитар инқироз, балки иқтисодий инқироз ёқасида турибмиз", - дейди сенатор Ричард Дурбин.\nЎтган ой ҳукумат ёпилганида Сенатдаги республикачилар иммиграция лойиҳасини муҳокамага қўямиз, деб ваъда берган эди. Аммо 100 аъзоли Сенатда нимага келишиб олинса ҳам, 435 аъзоли Вакиллар палатасида рад этилиши мумкин.\nПалата спикери Пол Раян президентга маъқул бўлган лойиҳагина овозга қўйилади, демоқда.\nУнга Мексика билан чегарада баланд девор қуриш, ҳужжатсиз ёшларга фуқароликни олиш имкониятини бериш, грин карта лотереясини тугатиш ҳамда оилавий миграция дастурларини тугатиш киради. Президентнинг сафдошлари таклифларни қўллаб-қувватламоқда.\n"Президент қарийб икки миллион одам паспорт олишига йўл очмоқчи, демократларга бу маъқул бўлиши керак. Чегара хавфсизлигини кучайтиришни ҳам ҳаммамиз қўллаб-қувватлаймиз. Қолган икки масалани музокара орқали ҳал қилсак бўлади", - дейди республикачи Том Коул.\nКонгрессда ҳар бир масала бўйича ва охирги дақиқагача томонлар доимо тортишади. Ҳозирча иммиграцион реформалар бўйича якдиллик йўқ.\n"Президент ё иммиграция қонунларини тушунмайди, ё атайлаб одамларга нотўғри маълумот бераяпти", - дейди демократ қонунчи Жуди Чу.\nБаҳслар март бошигача давом этиши кутилмоқда.


Президентимизнинг юқумли бўлмаган касалликларга қарши кураш йўлидаги ҳиссаси мукофотланди\nЎзбекистон Республикаси Президенти Шавкат Мирзиёев Бирлашган Миллатлар Ташкилотининг мукофотига сазовор бўлди. Бу билан Ўзбекистон Президентининг юқумли бўлмаган касалликларнинг олдини олиш ва уларга қарши курашишга қўшган ҳиссаси муносиб баҳоланди.\nТаъкидлаш жоизки, юқумли бўлмаган касалликлардан (ЮБК) ҳар йили 41 миллион киши оламдан кўз юмади, бу дунёдаги ўлимларнинг 71 фоизи демакдир. ЮБК инсондан инсонга юқмайдиган, сурункали, одатда секин ривожланадиган хасталиклар бўлиб, улардан энг кўп учрайдиганлари юрак-қон касалликлари, (масалан, инсульт ва инфаркт) саратон касалликлари, сурункали респиратор касалликлар (масалан, ўпка касалликлари ва астма) ва қанд касаллигидир. Мазкур касалликларни эрта аниқлаш, скрининг қилиш, даволаш ҳамда беморларга ўз вақтида ёрдам кўратиш ЮБК га қарши курашишнинг асосий омиллари саналади.\nЮртимизда бирламчи тиббий ёрдамнинг юқори даражада ташкил этилгани, сурункали касалликлар профилактикаси ва даволанишига аҳамият берилаётгани ЮБКни эрта аниқлаш ва ўз вақтида даволанишига сабаб бўлмоқда. Ўз навбатида ўз вақтида ташкил этиладиган бундай тадбирлар иқтисодий нуқтаи назардан юқори самарали инвестиция ҳисобланади негаки, айнан шу тадбирлар қиммат даволаниш муолажаларга бўлган талабни қисқартиради.\nЮБК ва камбағаллик ўртасида ҳам узвий боғлиқлик мавжуд. Сурункали касалликлар харажатларнинг ошишига олиб келади, хусусан, таълимга сарфланиши керак бўлган харажатларининг қисқаришига олиб келади. ЮБКнинг алоҳида одамлар ва жамиятга салбий таъсирини камайтириш ишларида иқтисодиётнинг барча соҳалари — соғлиқни сақлаш иштирок этилиши талаб этилади, молия, транспорт, таълим, қишлоқ хўжалиги, статистика ва бошқаларнинг иштироки талаб этилади.\nСаломатлик ҳамиша инсоннинг энг қимматли бойлиги саналган. Инсон баркамол вояга етиши, самарали меҳнат қилиши, сифатли ҳаёт кечириши учун соғлик керак. Бунда инсон жисмонан, руҳан ва ижтимоий жиҳатдан соғлом бўлиши унинг жамият ривожланишига ўз ҳиссасини қўшиши, юрт равнақи учун меҳнат қилиши, янги кашфиётлар, мураккаб тадқиқотларни амалга ошириши учун замин яратади. Зеро, соғлом миллат Президентимиз барпо этаётган янги жамиятнинг келажаги, соғлом авлодлар эса мамлакатни инновацион ривожланиш стратегиясининг асосий йўналиши бўлган инсон омилига берилган катта эътибордир. Шу жиҳати билан ҳам ушбу мукофот миллатимиз қадри ошаётгани ва юксалаётганининг илк нишонасидир.\nИнновацион ривожланиш вазирлиги Президентимизни ушбу юксак мукофот билан табриклайди ва ҳозирда кўплаб соҳаларда юз бераётган ўзгаришлар туфайли давлатимизнинг юксалишига, юртимиз вакилларининг юқори марраларни эгаллашига ишонади.


Қачон тўлиқ ойлик маош оламиз? | Vimo\nҚачон тўлиқ ойлик маош оламиз?\n17-December-2021 • 431 Просмотры • 0 Поделиться • Новости и политика\nҲурматли Шавкат Миромонович! Ҳурматли Танзила Норбоева! Биз Олтиариқ тумани тиббиёт ходимлари ойлик маошларимиздан турли мақсадларда олиб қолинишидан чарчадик.....\nИнсайдерларимдан бири менга етказган хабарига кўра, Олтиариқ тумани тиббиёт бирлашмаси Туғруқ бўлими ходимларидан мурожаат келиб тушган.\n«Қачон тўлиқ ойлик маош оламиз?»\n«Ҳурматли Шавкат Миромонович! Ҳурматли Танзила Норбоева! Биз Олтиариқ тумани тиббиёт ходимлари ойлик маошларимиздан турли мақсадларда олиб қолинишидан чарчадик. Бизни розилигимизсиз ойлик маошимиздан олиб қолиш ҳақида аризани тайёрлаб, бизни ўрнимизга имзо қўйиб молия-бухгалтерия бўлимларига тақдим этганларга кимдир чора кўрадими? Ҳужжатларни қалбакилаштириб, ойлик маошимиздан ушлаб қолиш бу жиноят эмасми? Тиббиёт соҳасини ёмон иллатлардан тозалашни режалаштирган экансизлар, аввало ойлик маошимизни тўлиқ олайлик. Бунақа сохта ҳужжатлар билан ойлик маош уйимизга етиб бормайди. Қуйидаги расмдаги ҳужжатда имзолар қалбакилаштирилган, биздан сўраб ҳам ўтиришмаган. Тиббиёт бирлашмаси бошлиғи Ш.Бузруков бундан хабари борми, йўқми бизга номаълум.\nМеҳнат кодекси 164-моддасига асосан бизни розилигимизсиз, суд қарорисиз ойлик маошимиздан ҳеч кимни ушлаб олишга ҳаққи йўқ. Бундан ташқари имзоларимизни сохталаштиришган, жиноят кодекси 228-модда бўйича жиноят иши қўзғатиш шарт!\nОлий Мажлис депутатлари, Сенаторлар, тиббий хизматлар фаолияти бўйича тузилган ишчи гуруҳ аъзолари сизлардан илтимос биздан ойлик маошингни тўлиқ оляпсанми, деб ҳам сўранглар. Олтиариқ туман хокимлигида ташкил этилган ҳалқпарвар комиссияси келиб ўргансин, биз ҳам ҳалқнинг вакилимиз-ку!\nАгар биз бунга қарши чиқсак, тирноқ остидан кир қидириб бизни ишдан бўшатишади. Илтимос сизлардан бундай қонунбузарликка чек қўйинглар!\nҲурматли Хайрулло Бозоров, вилоятни каттакони сифатида сиздан илтимос, назоратга олинг!\nНовости и политика • 4,965 Просмотры\nНовости и политика • 4,801 Просмотры\nНовости и политика • 1,991 Просмотры\nНовости и политика • 1,337 Просмотры\nНовости и политика • 1,171 Просмотры


Эронда коронавирусдан ўлганлар сони 145 кишига етди\nЭронда коронавирусга чалинган беморлар сони 5 823 нафарни ташкил қилди.\nЭронда коронавирусдан ўлганлар сони 7 март ҳолатига кўра 145 кишига етди. 6 март куни коронавирусдан Эрон парламентининг депутати Фотима Раҳбар вафот этди.\nРасмий маълумотда сўнгги 24 соат ичида 21 киши бу касалликдан вафот этгани билдирилди. Соғлиқни сақлаш вазирлиги сўнгги бир кун ичида коронавирусга чалинганлар сони минг нафарга ошганини маълум қилди. Бу билан Эронда мазкур касалликка чалинган беморлар сони 5 823 нафарни ташкил қилди.\nВирусга чалинганлар орасида вице-президенти Маъсума Эбтекар, соғлиқни сақлаш вазири ўринбосари Иража Ҳарирчи ва парламентнинг 20 нафар депутати бор.\nЭрон Хитойдан кейин коронавирус энг кўп тарқалаётган мамлакат ҳисобланади. Эронда таълим муассасалари ёпилди, маданий ва спорт тадбирларини ўтказиш тўхтатилди, бундан ташқари иш вақти соатлари қисқартирилди. Бугунги кунда Эроннинг 31 вилоятида коронавирус борлиги аниқланди.


Қашқадарёда ҳуқуқ фаоли Ҳасан Чориев судланмоқда\n4 октябр куни Жиноят ишлари бўйича Қашқадарё вилояти Яккабоғ тумани судида Ўзбекистон инсон ҳуқуқлари “Эзгулик” жамияти Қашқадарё вилояти бўлими фаоли, 70 яшар Ҳасан Чориев устидан маҳкама жараёни бошланди.\nҚашқадарё вилояти Қамаши тумани ИИБ томонидан қўзғатилган жиноий иш материалларига кўра, Ўзбекистон Жиноят Кодексининг 139-моддаси 3-қисми (туҳмат) билан айбланаётган ҳуқуқ фаоли Қамаши тумани ҳокими Рашид Муҳаммадиевга туҳмат қилганликда айбланмоқда.\nМаълум бўлишича, ҳуқуқ фаоли 2012 йилнинг 6 июнида МХХнинг Қашқадарё вилояти Чироқчи тумани бўлинмасига Қамаши тумани ҳокими Рашид Муҳаммадиевнинг ноқонуний хатти-ҳаракатлари устидан ариза билан мурожаат қилган.\nҲуқуқ фаоли ўз аризасида Қамаши тумани Чимқўрғон чорраҳасидаги давлатга тегишли 441-контурда жойлашган 37 гектар ер майдонида ҳоким ўз чорва молларини боқтираётганини таъкидлаган. Текширишлар жараёнида ҳокимнинг мансаб ваколатини суистеъмол қилиши билан боғлиқ фактлар гўё ўз исботини топмаган.\nҲозирда гаров пули ва муносиб хулқ-атворда бўлиш ҳақидаги тилхат эвазига очиқда юрган Ҳасан Чориев маҳаллий ҳуқуқни муҳофаза қилиш идоралари мақсади ўзини қаматтириш эканини айтади.\nЗотан, шу йил Ҳасан Чориевга нисбатан Жиноят ишлари бўйича Яккабоғ тумани суди томонидан милиция ходимларини ҳақорат қилганлик айби билан маъмурий ҳуқуқбузарликка оид иш кўрилган ва ҳуқуқ фаоли 1 258 400 сўм (650 АҚШ доллари) жаримага тортилган.\nҲасан Чориевнинг 8 нафар фарзанди АҚШда сиёсий бошпана олган. Ҳуқуқ ҳимоячиси иддаосига кўра, ҳуқуқни муҳофаза қилиш органлари ва маҳаллий ҳокимият уни аввало касбий фаолияти ҳамда фарзандларининг АҚШдаги сиёсий фаолияти боис таъқиб қилмоқда.\nЎзбекистон инсон ҳуқуқлари “Эзгулик” жамияти ўз фаоли Ҳасан Чориевга нисбатан қўзғатилган жиноят иши юзасидан тарқатган баёнотида Жиноят ишлари бўйича Яккабоғ тумани судини гуманизм ва инсонпарварлик принципларига амал қилиш, адолатли ҳукм чиқаришга чақирган.


Бу зот китоби «Саҳиҳ» деб тан олинган олти Имомнинг бири эдилар. Асҳоби ҳадислар ичида асрлар аҳлининг имоми ва пешқадами эдилар. Ёшлари ўн бешга етганда Қутайба ибн Саъид ал-Балхийнинг ҳузурларига бориб, бир йилу икки ой давомида ҳадис эшитадилар.\nИмом Насаий илм талаб қилиб Хуросон, Ҳижоз, Миср, Ироқ, Арабистон ярим ороли, Шом каби юртларни кезиб чиқдилар. Сўнгра Мисрда «ал-Қанадийл» номли машҳур китоб бозори бўлган тор кўчада яшадилар. Бу зотнинг ҳузурларига ҳадис эшитиш учун ҳуффозлар ташриф буюришар эди. Ана шу вақтда бу кишига тенг келадиган киши топилмас эди. У зотнинг сифатларини зикр қилиб Дорақутний айтадиларки: «Абу Абдураҳмон ҳадис илмида эсга олинганларнинг муқаддами эдилар». Ибн ал-Асийр «Жомиъ ул-Усул» китобида: «Насаий Шофеъий мазҳабида эдилар ва Шофеъий мазҳабида «Ҳаж» китоблари бор.\nУ киши тақволи, талабчан бўлиб Довуд пайғамбарни рўзасида давомли эдилар», деб айтадилар. Бу зот ровийларни ўз вақтида жароҳатлаб, ўз вақтида таъдил этардилар. Шунинг учун журҳ ва таъдиллари уламолар орасида эътиборлидир.\nИмом Насаий таълиф этган китоблари қуйидагилар: «Сунани кубро ва суғро», «Хасоису фий фазли Али ибн Абу Толиб ва оли байт», «Китобу зуафо вал матрукийн», «Маносику Насаий», «Жамъу муснад Молик ибн Анас ва муснад Али ибн Аби Толиб».\nИмом Насаийнинг «ас-Сунан ал-Кубро» китоблари аввалига кўпгина заиф ҳадисларни ҳам ўз ичига олган эди. Кейин эса, заиф ҳадисларни олиб ташлаб, саҳиҳларини қолдирганлар ва бу китобларнинг «ал-Мужтабаъ» деб номлаганлар. Мазкур китоб бизнинг вақтимизгача етиб келган.\nИмом Насаийнинг «ал-Мужтабаъ»ни ёзишларига сабаб, у киши «ас-Сунан ал-Кубро» китобини ёзгач Рамла деган жойнинг амирига тақдим қилганларида, амир: «Бунинг ҳаммаси саҳиҳми?» деб сўраган. Имом: «Бунда саҳиҳ ҳам, ҳасан ҳам бор», дедилар. Шунда амир саҳиҳларини ажратишни сўради. Шу муносабат билан Имом Насаий «ас-Сунан ал-Кубро» китобларидан саҳиҳ ҳадисларни танлаб «ал-Мужтабаъ» ёки «ас-Сунан ас-суғро» деб номланган китобни ёздилар.\nБу китоб олтита «Саҳиҳ» деб номланган китобнинг биридир. У биринчи марта 1256 ҳижрий санада Ҳиндистонда чоп этилган ва энг ишончли ҳадис китобларидан ҳамда ҳадис уламолари тарафидан заиф ҳадислари энг кам ва мажруҳ кишилари йўқ китоблардан деб тан олинган. Бу ўринда Абу Довуд ва ат-Термизий ҳадисларига солиштирилади. Шунингдек, бу китоб ҳадисларни бир ўриндагина келтиришга, зарурат туғилгандагина бошқа жойда ривоят қилишга эҳтимом қилади. Шу вақтнинг ўзида ҳадислардан фиқҳ ҳукмларини, иллатлари баёни билан чиқаришга эътибор беради.\nИмом Насаийдан Аҳмад ибн Умайр ибн Жавсо, Муҳаммад ибн Жаъфар ибн Маллас, Абулқосим ибн Абул Ақб, Абул Маймун ибн Рашид, Абу Али ат-Табароний, Абу Жаъфар ат-Таховий ва бошқалар ривоят қилишган.\nМуҳаммад ибн Мусо ал-Маъмуний айтадилар: «Имом Насаий Абу Бакр ва Умар ибн Хаттоб розияллоҳу анҳу фазилатларини ташлаб, Али розияллоҳу анҳуни фазилатлари ҳақидаги «ал-Хасоис» китобини ёзди деб, уни қабул қилмай инкор қилаётган қавмни кўрдим. Бу ҳақда Имом Насаийга айтганимда шундай дедилар: Димашққа кириб Али розияллоҳу анҳудан узоқлашганлар кўпайганини кўриб «ал-Хасосис» китоб- ини тасниф қилдим ва Аллоҳдан уларни ҳидоятга бошлашини умид қилдим».\nБу зот таваллуд топган, Нисо шаҳри ҳақида маълумот: Шаҳарнинг Нисо деб аталишига сабаб: фотиҳлар Хуросонни фатҳ этишганда шаҳар эркаклари қочиб кетишган экан. Мусулмонлар шаҳарда эркак зотини топа олмай, уни ташлаб ўтиб ўтиб кетишган экан. Шу сабабли у Нисо («Аёллар») шаҳри, деб аталган экан. У ҳозирги Туркманистон ерларида жойлашган шаҳардир. Бу ердан Имом Насаийдан ташқари, Абу Аҳмад Ҳомид Зинжавий ал-Аздий каби катта олимлар ҳам чиққан.


Туркманистонда 3G Интернет узиб қўйилди\nТуркманистонликлар бир неча кундан бери мобил Интернет алоқасидан узиб қўйилди. Озодлик туркман хизмати манбаларига кўра, 3G алоқаси ўтган шанба куни узиб қўйилган. Беш миллиондан ошиқ туркманистонликни жаҳон тармоғидан узиб қўйилиши сабаби расмийлар тарафидан ҳозиргача изоҳлангани йўқ.\nТуркманистонда 3G Интернет алоқа хизматини тақдим этадиган икки оператор давлатга қарашли “Altyn Asyr” ва Россиянинг МТС ширкатлари вакиллари 3G алоқаси уч кундан бери ишламаётганини тасдиқлашди.\nЛекин бунинг сабабини “мутасадди идоралар” тушунтириб бериши мумкин холос, дея билдиришди.\nАйни пайтда Туркманистонда мобил алоқасини таъминлаш билан шуғулланувчи тузилма вакили Озодлик туркман хизмати билан хос суҳбатда, алоқа узилишига инфратузилмалардаги ноқисликлар сабаб бўлган бўлиши мумкин, дея билдирди.\n"Туркманистонда алоқа кабеллари чўл орқали, қумлар остидан тортилган. Бу қумлар доими тарзда ҳаракатланади, шу сабабдан бундай муаммолар тез-тез рўй беради", дея билдирди мутахассис.\nТуркманистондаги Озодлик мухбирларига кўра, 3G алоқасидаги муаммо бу кўламда илк бор кузатилмоқда.\n“Интернет узилиши авваллари ҳам кузатилган, лекин узилиш 5-6 соатдан ошмас эди. Интернетнинг уч кунга узиб қўйилиши илк бор кузатилмоқда”, дейди мухбирлар.\nТуркманистон алоқа вазирлигининг шахси сир қолишини истаган мулозими Озодлик билан суҳбатда, узилишга профилактик ишлар сабаб бўлганини айтди.\nМобил Интернет шанба куни узиб қўйилганини тасдиқлаган мулозимга кўра, мамлакатда янги 4G Интернет алоқасини синаш тажрибаси амалга оширилаётгани узилишларга сабаб бўлган.\nБу мулозим душанба куни алоқа тикланганини ҳам иддао қилди.\nЛекин Озодлик мухбирлари бу иддаони инкор қилишмоқда.\nУларга кўра, 3G алоқаси сешанба куни ҳам бўлмаган.\nМобил Интернет узиб қўйилиши ортидан Туркманистон шаҳар ва туманларидаги Интернет кафелар олдида турнақатор навбатлар пайдо бўлмоқда.\n“Ҳозирда туркманистонликлар учун Интернетдан фойдаланишнинг бошқа қандай имкониятлари борлигини айтиш қийин, лекин Интернет қидириб юрган одамларнинг кўпайганини айтишим мумкин. Интернет кафелар олдида навбатлар пайдо бўлмоқда”, дейди Озодлик туркман хизмати мухбири Султон Очилова.\nТуркманистонда 5,5 миллионга яқин Интернет муштарийси 3G алоқасидан фойдаланади.


АЁЛЛАРНИ БАХТЛИ, ОИЛАЛАРНИ МУСТАҲКАМ ҚИЛИШДА МУҲИМ ҚАДАМ\n≡Давр нафаси 11:04, 09.02.2018 ✔1298\nМамлакатимизда хотин-қизларни ҳар томонлама қўллаб-қувватлаш, оилаларда маънавий-ахлоқий муҳитни мустаҳкамлаш ва соғломлаштиришнинг самарали механизмини яратиш ҳар доимгидан ҳам муҳимроқ аҳамият касб этяпти.\n≡Давр нафаси 11:04, 09.02.2018 ✔742\nФармацевтика соҳасида қачон қадоқлашдан ишлаб чиқаришга ўтамиз?\nТОЗАЛИККА РИОЯДА ТЕСКАРИ АКСИОМА\n≡Долзарб мавзу 11:03, 09.02.2018 ✔1079\nАтроф-муҳитни озода сақлаш халқимизга хос азалий қадрият. Яшаётган уйимиз, ишлаётган жойимиз, маҳалламиз, қишлоғимизни қанча озода тутсак, қут-барака ҳам шунга яраша бўлади.\nКОСОНСОЙДА АСЛИДА НИМА БЎЛГАН?\n≡Етти кун ≡Етти кун 11:03, 09.02.2018 ✔745\nCоғлиқни сақлаш вазирлиги Косонсой бозорида заҳарланганларнинг аҳволи бўйича ахборот берди.\nЎҚИТУВЧИЛАР МАОШИДА ЎЗГАРИШЛАР БЎЛИШИ МУМКИН\n≡Етти кун ≡Етти кун 11:03, 09.02.2018 ✔793\nХалқ таълими вазирлиги мутасаддилари ўқитувчилар маоши масаласи юзасидан тегишли таклифлар тайёрланаётганини маълум қилди. Миллий матбуот марказида ўтган очиқ мулоқотда шу ҳақда айтилди.\nВатандош Ўзбекистонга инвестиция киритди\n≡Етти кун ≡Етти кун 11:02, 09.02.2018 ✔691\nУнинг отаси сурхондарёлик. Онаси Тошкентда таваллуд топган.\n≡Хориж хабарлари ≡Хориж хабарлари 11:02, 09.02.2018 ✔689\nАраб шифокорлари тарихда биринчи марта самовий шифохонани (Emirates Space Hospital) яратмоқчи. Бу Бирлашган Араб Амирликлари Соғлиқни сақлаш вазирлигининг тиббиёт соҳасидаги янги ташаббусида баён этилган.\nМАШИНА ҲАЙДАМАГАНГА МУКОФОТ\n≡Хориж хабарлари ≡Хориж хабарлари 11:01, 09.02.2018 ✔706\nПекинда ҳайдовчиларга машина ҳайдашдан воз кечгани учун пул тўланади.\n≡Хориж хабарлари ≡Хориж хабарлари 11:01, 09.02.2018 ✔668\nПентагон расмийлари АҚШ қўшинларининг Ироқдан Афғонистонга ўтказилаётганини тасдиқлади.\nЭНГ ЭРКИН ИҚТИСОДИЁТ\n≡Хориж хабарлари ≡Хориж хабарлари 11:01, 09.02.2018 ✔671\nАмериканинг «The Heritage Foundation» фонди томонидан ўтказилган тадқиқот натижаларига кўра, Гонконг кетма-кет 24 йил дунёнинг энг эркин иқтисодиётига эга бўлган ҳудуд, деб топилди.\nТЎХТАБ ТУРСА ҲАМ ФОЙДАЛАНМАНГ\n≡Хориж хабарлари ≡Хориж хабарлари 11:00, 09.02.2018 ✔676\nФранция ҳукумати ҳайдовчиларга тўхтаб турган машинада мобиль телефондан фойдаланишни тақиқлади.\nНЕГА НАВОИЙНИ ҚЎМСАЙМИЗ?\n≡Бугуннинг гапи 11:00, 09.02.2018 ✔837\nСариқ чақа атрофида парвона дунё\nЎзбек қирқ ёшга етганида Навоийни қўмсаб қоларкан. Фақат ўзимга тегишли бўлганида бундай кескин хулосани матбуотга кўтариб юрмас эдим. Ишонаверинг, мен тенгиларнинг қайси биридан сўрасангиз, бу фикримни тасдиқлашади, кафолат бераман.\nБИЛМАСДАН ИНКОР ЭТИБ ЮРМА\n≡Бугуннинг гапи 10:56, 09.02.2018 ✔836\nёхуд Навоийни қачон тушунамиз?\nҲазрат Навоийни тушуниш учун муборак динимиз таълимотларидан, жумладан, тасаввуф илмидан ҳам теран хабардор бўлиш талаб этилади.\nМАГНИТОФОННИ БУЗГАН БОЛА\n≡Ёшлар 10:55, 09.02.2018 ✔837\nбугун робот ясамоқда\nБолалигида ҳамма улкан орзулар кемасида учган. «Катта бўлсам, у ёки бу касбни эгаллайман», дея ким ҳам ўртоқларига мақтанмаган дейсиз?\n«Мен сенга ишонаман, болам!»\n≡Ёшлар 10:54, 09.02.2018 ✔737\nБолалар илк марта кўрган «кашфиёти»ни синаб кўрмаса, кўнгли жойига тушмайди. Айниқса, қизалоқлар юра бошлагач, уй юмушларини бажаришга интилади.\n 10:41, 09.02.2018\nПайшанба, 08-Феврал 2019 2018 2017 2016\n✔ 18  23:02, 18.07.2019\n✔ 15  23:02, 18.07.2019\n✔ 13  23:01, 18.07.2019\nЁ ҲАЁТ... Ё ҲАЛОКАТ МАСАЛАСИ\nАдашаётган ота-оналар қанча? «Тарбияси оғир»ларнинг ҳаммаси ҳам жиноятчими?\n✔ 23  23:00, 18.07.2019